text:
Itsinda ry’abapolisi b’u Rwanda 160 (RWAFPU6) bageze mu gihugu amahoro bavuye mu butumwa bw’amahoro bari bamazemo umwaka mu gihugu cya Haiti (United Nations Stabilization Mission in Haiti -MINUSTAH).
Iryo tsinda riyobowe na Commissioner of Police (CP) Joseph Mugisha ryageze ku Kibuga Mpuzamahanga cya Kanombe ahagana saa munani z’amanywa ku itariki 24 Nyakanga.
Bakiriwe ndetse bahabwa ikaze na CP Cyprien Gatete wari uhagarariye Umuyobozi Mukuru wa Polisi utashoboye kuhaboneka, abashimira akazi keza bakoze ndetse no kuba barahagarariye igihugu nk’uko bikwiye.
CP Gatete yababwiye ati:"Murakaza neza mu rwababyaye. Ubumenyi mwungukiye mu butumwa bw’amahoro muzabusangize bagenzi banyu ; bityo mufatanye gukomeza kubumbatira umutekano w’abaturarwanda n’ibyabo."
RWAFPU6 yasimbuwe na RWAFPU7 yagiye ku wa gatanu w’icyumweru gishize, iri tsinda kimwe n’andi yaribanjirije rikaba risize umurage mwiza muri iki gihugu nka Kominiti Polisingi, n’Umuganda ngarukakwezi.
Binyuze mu muganda, RWAFPU6 yafatanyije n’abaturage buri wa gatandatu w’ukwezi aho basiburaga imihanda n’imiyoboro y’amazi, kwubaka amashuri no gufasha abatishoboye barimo abana b’imfubyi.
CP Mugisha yagize ati:"Gukora ibikorwa biteza imbere imibereho myiza y’abaturage mu butumwa bw’amahoro biri mu byo abapolisi b’u Rwanda bimiriza imbere, bakaba mu byo bakora harimo kwigisha abaturage uko bashobora kwiteza imbere no kwishakamo ibisubizo by’ibibazo bibugarije, kandi iyi mikorere yadufashije kurangiza neza inshingano zacu kuko batwibonagamo"


c: text/html

text:
jeu.
23
août
2012
ISOMO RYA MBERE
Igitabo cy’Imigani (Imig 9,1-6)
1Ubuhanga bwubatse inzu yabwo, burayinogereza buteramo inkingi ndwi, 2bubaga amatungo yabwo, butegura divayi, maze ndetse butunganya ameza. 3Bwohereje abaja babwo, na bwo bwigira mu mpinga z’umugi burangurura ijwi bugira buti 4«Ushaka kujijuka nanyure hano !» Bubwira n’uw’igicucu buti 5«Nimuze murye ku mugati wanjye, munywe no kuri divayi nabateguriye. 6Nimureke ubupfayongo, muboneze inzira y’ubwenge maze muzabeho!»
ZABURI (Zab 34 (33), 2-3,10-11,12-13,14-15)
Inyik/ Nimushishoze maze mwumve ukuntu Uhoraho anogera umutima. .
Nzashimira Uhoraho igihe cyose,
ibisingizo bye bizahora ubudahwema mu munwa wanjye.
Ishema mfite ryose ndikesha Uhoraho.
Ab’intamenyekana nibabyumve maze bishime!
Nimutinye Uhoraho mwebwe abo yitoreye,
Kuko abamutinya nta cyo babura.
Abakire bageza aho bakena bagasonza,
Naho abashakashaka Uhoraho nta cyo Babura.
Bana banjye, nimuze muntege amatwi,
mureke mbigishe uko mutinya Uhoraho.
Ari hehe umuntu ukunda ubugingo,
akifuza guhirwa mu buzima bwe bwose?
Ururimi rwawe rero urarurinde ikibi,
n’umunwa wawe uwurinde amazimwe.
Zibukira ikibi ukore ikiri cyiza ;
shaka amahoro abe ari yo uharanira.
ISOMO RYA KABIRI
Ibaruwa Mutagatifu Pawulo Intumwa yandikiye Abanyefezi (Ef 5,1.5-20)
Bavandimwe, 15nimwitondere imibereho yanyu, ntimube abapfayongo ahubwo mube abantu bashyira mu gaciro, 16bakoresha neza igihe barimo kuko iminsi ari mibi. 17Ntimukabe rero abapfu, ahubwo mwihatire kumenya icyo Nyagasani ashaka. 18Ntimugasindishwe na divayi kuko byabatera kwifata nabi, ahubwo nimwuzure Roho Mutagatifu. 19Nimufatanye kuvuga zaburi, ibisingizo n’indirimbo mubwirijwe na Roho Mutagatifu ; muririmbe, mwogeze Nyagasani n’umutima wanyu wose. 20Igihe cyose no muri byose, mushimire Imana Data mu izina ry’Umwami wacu Yezu Kristu.
IBANGONDIRIMBO RIBANZIRIZA IVANJILI (Zab 145 (144), 15)
Alleluya Alleluya.
Bose ni wowe bahanga amaso bakwiringiye,
maze ukabaha icyo barya igihe kigeze:
Umubiri n’amaraso bya Ntama witanzeho igitambo.
Alleluya.
IVANJILI
+ Yohani (Yh 6,51-58)
Muri icyo gihe, Yezu abwira imbaga y’abantu ati 51«Ni jye mugati muzima wamanutse mu ijuru. Urya uwo mugati azabaho iteka ; kandi umugati nzatanga ni umubiri wanjye kugira ngo isi igire ubugingo.»
52Ni bwo Abayahudi batangiye kujya impaka ubwabo bati «Ashobora ate kuduha umubiri we ngo uribwe ?». 53 Yezu arabasubiza ati «Ndababwira ukuri koko : nimutarya umubiri w’Umwana w’umuntu, ntimunywe n’amaraso ye, ntimuzagira ubugingo muri mwe. 54Naho urya umubiri wanjye, akanywa n’amaraso yanjye agira ubugingo bw’iteka, kandi nzamuzura ku munsi w’imperuka. 55Kuko umubiri wanjye ari ikiribwa koko, n’amaraso yanjye akaba ikinyobwa koko. 56Urya umubiri wanjye kandi akanywa n’ amaraso yanjye, angumamo nanjye nkamugumamo. 57Mbese nk’uko Data wantumye ariho, nanjye nkabaho ku bwa Data, bityo undya na we azabaho ku bwanjye. 58Nguyu umugati wamanutse mu ijuru: si nk’uwo ba sogokuruza banyu bariye bakarenga bagapfa; urya uyu mugati azabaho iteka ryose.»

robotstxt: allowed

filter: keep


text:
ven.
01
avril
2011
ISOMO RYA MBERE
Igitabo cya mbere cya Samweli (1 Sam 16, 1.6-7.10-13a)
1Uhoraho abwira Samweli ati «Uzakomeza kuririra Sawuli kugeza ryari kandi nanjye ubwanjye naramuzinutswe, akaba atazongera kuba umwami wa Israheli? Uzuza amavuta ihembe ryawe maze ugende! Nkohereje kwa Yese w’i Betelehemu, kuko nabonye umwami nshaka mu bahungu be.» 6Bamaze kuhagera, Samweli ngo arabukwe umuhungu wa Yese witwa Eliyabu, aribwira ati “Nta kabuza, uwo Uhoraho yatoye ageze imbere ye!” 7Uhoraho abwira Samweli ati «Ntukangwe n’imisusire ye cyangwa n’igihagararo cye; jye si we natoye simushaka: kuko, Uhoraho atareba nk’abantu, bo bareba imisusire, naho Uhoraho akareba umutima.»
10Yese amwereka abahungu be barindwi, Samweli ati «Nta we Imana yatoye muri bo.» 11Ubwo Samweli abaza Yese ati «Mbese abahungu bawe ni aba ngaba bonyine?» Yese aramusubiza ati «Hari umuhererezi, akaba aragiye amatungo.» Samweli ni ko kubwira Yese ati «Tuma bajye kumuzana, kuko tutari bujye ku meza atageze hano.» 12Yese amutumaho. Uwo muhungu yari inzobe, akagira mu maso hateye ubwuzu kandi n’igihagararo cyizihiye. Uhoraho abwira Samweli ati «Haguruka umusige amavuta, kuko ari we natoye.» 13aSamweli afata ihembe ry’amavuta amusigira hagati y’abavandimwe be, maze umwuka w’Imana wuzura muri Dawudi guhera uwo munsi.
ZABURI (Zab 23 (22), 1-2a, 2b-3, 4, 5, 6)
Inyik/ Uhoraho ni we mushumba wanjye, nta cyo nzabura!
Uhoraho ni we mushumba wanjye,
Nta cyo nzabura!
Andagira mu rwuri rutoshye.
Anshora ku mariba y’amazi afutse,
Maze akankomeza umutima,
Anyobora inzira y’ubutungane,
abigiriye kubahiriza izina rye.
Naho nanyura mu manga yijimye,
nta cyankura umutima kuko uba uri kumwe nanjye,
inkoni yawe y’ubushumba intera ubugabo.
Imbere yanjye uhategura ameza,
abanzi banjye bareba,
ukansiga amavuta mu mutwe,
inkongoro yanjye ukayisendereza.
Koko ineza n’urukundo byawe biramperekeza,
mu gihe cyose nzaba nkiriho.
Nanjye rero nzaza niturire mu Ngoro y’Uhoraho,
Abe ari ho nibera iminsi yose.
ISOMO RYA KABIRI
Ibaruwa Mutagatifu Pawulo Intumwa yandikiye Abanyefezi (Ef 5,8-14)
Bavandimwe, 8kera mwigeze kuba umwijima, naho ubu ngubu mwagizwe urumuri muri Nyagasani; nimugenze nk’abana b’urumuri. 9Imbuto kandi y’urumuri ni icyitwa ubugiraneza cyose, n’ubutungane n’ukuri. 10Nimushishoze mumenye ibishimisha Nyagasani. 11Mureke kugira uruhare ku bikorwa by’umwijima bitagira icyo bibyara, ahubwo mubyamagane; 12kuko ibyo bene abo bakora rwihishwa, yewe ndetse no kubivuga biteye isoni. 13Mubyamagane rero maze mubishyire ku mugaragaro, kuko urumuri rugaragaza byose uko bimeze. 14Ni cyo gituma bajya bavuga ngo “Kanguka wowe usinziriye! Haguruka uve mu bapfuye, maze Kristu akumurikire!”
IBANGONDIRIMBO RIBANZIRIZA IVANJILI (Yh 8, 12)
Ikuzo n’ibisingizo ni ibyawe, Nyagasani Yezu.
«Yezu Kristu, wowe Rumuri rw’isi,
ugukurikira azatunga urumuri rw’ubugingo.»
Ikuzo n’ibisingizo ni ibyawe, Nyagasani Yezu.
IVANJILI
+ Amagambo yo mu Ivanjili ntagatifu uko yanditswe na Yohani (Yh 9, 1-41)
Muri icyo gihe, Yezu asohotse mu Ngoro 1yihitira abona umuntu wavutse ari impumyi. 2Maze abigishwa be baramubaza bati«Mwigisha, uwacumuye ni nde, ari uyu muntu ari n’ababyeyi be, kugira ngo avuke ari impumyi.» 3Yezu arabasubiza ati «Ari we, ari n’ababyeyi be nta wacumuye, ahubwo ni ukugira ngo ibyo Imana ikora bimugaragarireho. 4Ni ngombwa gukora imirimo y’Uwantumye hakibona; ijoro riraje kandi muri ryo nta wagira icyo akora. 5Igihe nkiri ku isi, ndi urumuri rw’isi.» 6Amaze kuvuga atyo acira hasi, amacandwe ye ayatobesha akondo, agasiga ku maso y’impumyi. 7Maze arayibwira ati «Jya kwiyuhagira mu cyuzi cya Silowe» (bivuga ngo uwatumwe). Nuko impumyi iragenda iriyuhagira, ihindukira ibona.
8Bituma abaturanyi n’abandi bari barabonye asabiriza bavuga bati «Uriya si wa wundi wajyaga yirirwa yicaye asabiriza?» 9Bamwe bati «Ni we», abandi bati “Si we, ahubwo ni usa na we.” Arababwira ati «Ni jye.» 10Ni bwo bamubwiye bati «Amaso yawe yahumutse ate?» 11Arabasubiza ati «Ni wa muntu bita Yezu: yatobye akondo akansiga ku maso, maze arambwira ati ‘Jya ku cyuzi cya Silowe maze wiyuhagire.’ Nuko njyayo, ndiyuhagira none ndabona.» 12Baramubwira bati «Uwo muntu ari hehe?» Arabasubiza ati «Simpazi.»
13Nuko uwahoze ari impumyi bamushyira Abafarizayi. 14Hari ku munsi w’isabato igihe Yezu atobye akondo, agahumura amaso ye. 15Abafarizayi na bo bongera kumubaza uko yahumutse. Arababwira ati «Yansize akondo ku maso, ndiyuhagira none ndabona.» 16Bamwe mu Bafarizayi baravuga bati «Uwo muntu ntakomoka ku Mana, kuko atubahiriza isabato.» Ariko abandi bati «Bishoboka bite ko umunyabyaha yakora ibitangaza nk’ibi?» Ni bwo biciyemo ibice. 17Barongera babwira impumyi bati «Wowe se uwaguhumuye umuvugaho iki ?» Arababwira ati “Ni umuhanuzi.”
18Abayahudi banga kwemera ko yari impumyi n’uko yahumutse, bigeza igihe bahamagaje ababyeyi be. 19Barababaza bati «Uyu koko ni umwana wanyu muvuga ko yavutse ari impumyi? Ubu se ahumutse ate?» 20Ababyeyi be barasubiza bati «Icyo tuzi ni uko uyu ari umwana wacu, kandi ko yavutse ari impumyi. 21Uko byagenze kugira ngo abone ntitubizi, n’uwamuhumuye amaso ntitumuzi. Nimumwibarize, ni mukuru niyivugire ubwe.»
22Ababyeyi be bavuze batyo babitewe no gutinya Abayahudi, kuko Abayahudi bari babyumvikanyeho ko umuntu wese uzemera ko Yezu ari Kristu, bazamuca mu isengero. 23Ni cyo cyateye ababyeyi be kuvuga bati «Arakuze nimumwibarize.»
24Abayahudi bongera guhamagara ubwa kabiri uwo muntu wahoze ari impumyi, baramubwira bati «Singiza Imana, twe tuzi ko uwo muntu ari umunyabyaha.» 25Arababwira ati “Niba ari umunyabyaha ibyo simbizi; icyo nzi ni kimwe: ni uko nari impumyi none nkaba mbona!” 26Bongera kumubaza bati «Yakugenjereje ate? Yaguhumuye amaso ate?» 27Arabasubiza ati «Nabibabwiye kandi ntimwabyumva, murashaka kongera kubyumvira iki? Namwe se murashaka kuba abigishwa be?» 28Nuko bamuhunda ibitutsi bati «Urakaba umwigishwa we, twe turi abigishwa ba Musa. 29Tuzi ko Imana yavuganye na Musa, ariko we ntituzi aho aturuka.» 30Wa muntu arabasubiza ati «Ibyo biratangaje, kuba mutazi aho aturuka kandi yampumuye amaso. 31Tuzi neza ko Imana itumva abanyabyaha, tukamenya ko uwubaha Imana, agakora icyo ishaka imwumva. 32Kuva na kera kose nta wigeze yumva bavuga ko hari uwahumuye uwavutse ari impumyi. 33Uwo muntu iyo adaturuka ku Mana, nta cyo aba yashoboye gukora.» 34Baramusubiza bati «Wazikamye mu byaha wese ukivuka, none ni wowe ugiye kutwigisha?» Nuko bamusuka hanze.
35Yezu aza kumva ko bamuroshye hanze. Bahuye Yezu aramubaza ati «Wemera Umwana w’umuntu?» 36We arasubiza ati «Nyakubahwa, ni nde ngo mwemere?» 37Yezu aramubwira ati «Wamubonye kandi ni We muvugana.» 38Ni bwo avuze ati «Ndemera, Nyagasani.» Nuko arapfukama aramuramya. 39Yezu aramubwira ati «Naje munsi nje guca urubanza, kugira ngo abatabona bahumuke, maze ababona babe impumyi.» 40Bamwe mu Bafarizayi bari kumwe na we babyumvise, baramubwira bati «Natwe se turi impumyi?» 41Yezu arabasubiza ati «Iyo muba impumyi nta cyaha mwajyaga kugira. None ubwo mugize ngo ‘Turabona’, icyaha cyanyu kigumyeho.»


text:
Abasilamu bahigiye kwitandukanya n’ababasiga isura y’ubutagondwa
Abasilamu bo mu duce dutandukanye tw’ igihugu, bahize kwitandukanya n’ababasiga isura mbi y’ubutagondwa.
Babitangaje ubwo bizihizaga umunsi mukuru wa Eid El-Adha, kuri uyu wa mbere tariki 12 Nzeri 2016.
Umunsi wa Eid Al-Adha, ni umunsi abayisilamu bizihiza babaga amatungo y’ibitambo, bagasangira n’abatishoboye b’abasilamu n’abatari abasilamu.
Bawizihiza bibuka igihe intumwa y’Imana Abraham yari igiye gutura Imana umuhungu wayo witwaga Ismael, Imana ikamuha itungo ryo kuyitambira igitambo.
Nyirabaziga Sifa umwe mu babyeyi b’abayisilamu bo mu Karere ka Rusizi kagaragayemo ibikorwa by’iterabwoba cyane mu rubyiruko , avuga ko bahigiye kurushaho gukurikirana uburere bw’abana babo.
yagize ati” Byaje kugaragara ko hari inshingano twari twaribagiwe, ariko ubu turashikamye tugiye kurushaho kwita ku burere bw’abana bacu, mu buzima bwa buri munsi.
Iyo ngengabitekerezo y’ubutagondwa no kwigira ibyigomeke, aho iva hose turi tayari kuyirwanya” .
Muri aka karere hagaragaye abana bagera kuri 40 bafite imyumvire iganisha ku bikorwa by’iterabwoba. Abagera kuri 15 muri abo, bari mu maboko y’inzego z’umutekano, abandi bari kwigishwa kuva muri ibyo bikorwa.
Sheikh Ngendahimana Ramadhan uyobora Isilamu mu Karere ka Ngoma, avuga ko ibikorwa by’iterabwoba mu Rwanda bihari, bagomba guhaguruka bakabihashya.
Ati”Ibimenyetso birahari kandi bifatika, bigaragaza ko ubutagondwa buhari. Ababyeyi dukwiye kuba maso tukamenya ibyo abana bacu bararamo.
Hari bamwe bagiye bafatirwa mu bikorwa by’iterambwoba ababyeyi babo batazi aho baraye”
Sheikh Ngendahimana avuga ko abasilamu bo muri aka Karere bahigiye gutanga amakuru ku gihe, ku hakekwa ibikorwa by’iterabwoba.
Ati ’’Buri muyisilamu yahigiye guhashya burundu iki kibazo, kuko buri wese yamaze kumva ko umutekano w’igihugu umureba’’.
Umutoni Darila wo mu Murenge wa Muhoza mu Karere ka Musanze, avuga ko bahigiye kurushaho gukora ibikorwa by’urukundo.
Ati “Idini ya Islam isobanura, urukundo kugira neza no gufashanya. Abakora ibihabanye nibyo, si abayisilamu twiyemeje kubarwanya kandi tuzabatsinda”.
Hitimana Salim mufuti w’u Rwanda, mu butumwa bw’umunsi yavuze ko abakora ubutagondwa n’iterabwoba biyitirira idini ya Isilamu bagamije kuyisiga icyasha .
Ati” Isilamu ntaho ihuriye n’ iterabwoba. Abarikora n’ukudusiga icyasha bagamije kwishakira indonke”.
Mufuti Hitimana avuga ko aba bakora iterabwoba ari abagizi ba nabi bakwiye kwamaganwa, asaba buri muyisilamu wese cyane cyane urubyiruko kwitandukanya n’ibyo bikorwa bibasebereza idini.
Ibirori byo kwizihiza Eid Al- Adhua mu gihugu hose, byabimburiwe n’isengesho rusange.
Nyuma y’isengesho abayisilamu babaze inka, ihene n’intama basangira na bagenzi babo b’abayisilamu ndetse n’abatari bo, bitaye cyane cyane ku batishoboye.
Ibitekerezo ( 1 )
Mbe babyeyi bavandimwe,aho ntitwaba twihugiyeho(akazi,amashuri,busness)ntitwibuke inshingano z’umubyeyi ,bityo abana bacu bakaba bajya mu bidasobanutse ndetse bishobora kuzatugiraho ingaruka mbi mu gihe kiri imbere?Nimuze duhagurukire umugoroba w’ababyeyi,duhere iwacu mu rugo,tumenye inshuti z’abana bacu ,tumenye abo basabana cyane mu rwego rwo kubatinyura kutugaragariza nabo abo batiyumvamo cyane ku bw’ibiganiro bagirana.
Izo nama nziza zo mu rugo iwacu tunazimanukane bukeye mu mugoroba w’ababyeyi mu mu mudugudu bityo inyisho z’uburere no kubaka igihugu zikwire mu gihugu cyose.
Nagiraga nti
*ntibigume mu bavandimwe b’Abayislam gusa*


text:
Bahangayikishijwe no kubura isoko ry’uduseke baboha
Abagize Koperative ”Nawe arashoboye” yo mu Murenge wa Remera Akarere ka Ngoma, bahangayikishijwe no kubura aho bagurisha uduseke baboha.
Aba banyamuryango bagizwe n’abafite ubumuga, bavuga ko bagiraga isoko ry’umunyamerika rikaba ryararangiye.Ubu ibihangano byabo ngo ntibikigurwa nka mbere.
Barasaba ubuvugizi ahashoboka hose kugirango babashe kubona isoko bagurishe babone ikibatunga, ngo kuko bagiye mu mwuga wo kuboha uduseke banga gusabiriza.
Semasaka JMV ukorera muri iyi koperative avuga ko bagifite isoko bari bamaze gutera imbere, ubu bakaba bamaze gusubira inyuma.
Yagize ati” Umunyamerika yaduhaga 5000Frw ku gaseke kandi agatwara uduseke twinshi.
Akigenda twaramanuye dushyira ku bihumbi bitatu ariko byaranze abakiriya barabura, ubu uduseke turi gusazira aho ducururizwa.”
Musabyimana Valentine nawe ukorera muri iyi koperative, yemeza ibyo bakora bitakigurwa, agasaba ko habonetse isoko byarushaho kubateza imbere.
Ati”Tugifite isoko ryiza ntacyo naburaga. Nabashaga kurihira abanyeshuri minerivari, ariko ubu njya birangora cyane pe”.
Mujawimana Valentine, uyobora iyi koperative, nawe avuga ko kubura isoko ari imbogamizi ku iterambere ryabayigize.
Avuga ko Akarere ka Ngoma bakoreramo kumvise ikibazo cyabo kakabatera inkunga ingana na miliyoni y’amafaranga y’u Rwanda.
Ati “Akarere kaduteye inkunga, kanatwizeza kutuvuganira tukabona isoko, ariko n’undi wese Wabasha kutubonera isoko yadufasha.”


text:
Inyandiko nyinshi zigaragaza ko kuramukanya abantu bahana umukono byakomotse mu Bugereki mu kinyejana cya gatanu mbere ya Yezu, benshi bemeza ko bifite umuzi w’ikimenyetso cy’amahoro no kwerekana ibiganza bidafite intwaro.
Guhana umukono bizwi cyane mu nama, gusuhuzanya, gusezeranaho, gushimira umuntu no kwemeza amasezerano mumaze kugirana. Muri siporo no mu bindi bikorwa by’amarushanwa, bikorwa nk’ikimenyetso cyo kwitwara neza yaba mu kinyabupfura no mu irushanwa.
Intego yabyo ni ukugaragaza icyizere, icyubahiro, guca bugufi no kutirata. Mu kugirana amasezerano iyo bitarakorwa ayo masezerano aba ataremezwa neza.
Guhana umukono nk’ikimenyetso cy’amahoro n’icyizere
Kuramukanya abantu bahana umukono bivugwa ko bifite imvano mu kinyejana cya gatanu mbere ya Yezu, aho icyo gihe guha umukono umuntu byagaragazaga icyizere gikomeye umufitiye.
Guhana umukono byagaragazaga kandi igihango ugiranye n’umuntu ko yaba wowe cyangwa we ntawe uzigera akoresha icyo kiganza afata intwaro akurwanya. Cyari ikimenyetso cy’amahoro kuruta icyo kuramukanya kuko niyo washakaga kwereka umuntu ko nta kibi umwifuriza wamuhaga umukono kugira ngo umwereke ko ikiganza cyawe cyera.
Mu kinyejana cya gatandatu, ubwo hadukaga uburyo bwo kurwanisha amafarasi n’ingabo, kuramukanya bahana umukono byagaragaza ko ari amahoro hagati y’ingabo, ko nta mugambi w’intambara uhari. Muri make byagaragaza ikimenyetso cy’umubano mwiza.
Ibi byarakomeje kugeza n’aho birenze ukuramukanya kw’ingabo bihinduka indamukanyo yemewe mu buryo bwa politiki, gusa abashakashatsi bemeza ko bishobora kuba birenze ibyo.
Hari abasanga bifite ikindi gisobanuro
Hagendewe ku bushakashatsi bwakozwe n’abahanga bo mu kigo cya Weizmann muri Israel, bwagaragaje ko hari abantu baramukanya bahana umukono bashaka guhana impumuro kuko ngo hari ubwo bamara gusuhuzanya buri umwe akihumuriza mu kiganza.
Muri rusange abashakashatsi banavuga ko iyo umuntu amaze guhana n’undi umukono ahita amwiyumvamo.
Mu bihugu bitandukanye byiganjemo ibivuga Icyongereza, usanga abagabo aribo bahana umukono cyane kurusha abagore, mu gihe ibyiganjemo idini ya Islam badashyigikira guhana umukono.
Abahana umukono bakoresha akaboko k’indyo?
Hari ababihuza n’imyemerere y’amadini bakavuga ko nk’Abakirisitu bemera ko ukuboko kw’iburyo ari uk’ubutwari naho ukw’ibumoso kukaba ukwa Sekibi. Urugero nko muri Bibiliya berekana ko Imana izahamagara abayiyobotse ikabashyira iburyo naho abayigomeye ibumoso.
Batanga urundi rugero rwo muri Zaburi 118: 15-16 hagira hati “Ukuboko kw’iburyo k’Uwiteke gukora iby’ubutwari. Ukuboko k’Uwiteka gushyizwe hejuru, Ukuboko k’Uwiteke gukora iby’ubutwari.”
Bagaruka ku idini ya Islam bakavuga ko mu myemerere yayo ukuboko kw’imoso ari ugukwiriye gukora ibibi.
Icyakora nk’Abasukuti bashinzwe na Baden Powell bemera ko bahana umukono bakoresheje ikiganza cy’ibumoso nk’ikimenyetso cy’icyizere bafitanye.
Abaciye agahigo mu guhana umukono
Igitabo kijyamo abanyaduhigo, Guinness World Records, mu 1977 cyanditse ko Meya wa Atlantic City muri New Jersey, Joseph Lazarow yigeze guca agahigo ko guhana umukono inshuro nyinshi ku munsi, zigera 11 000, agakuraho aka Perezida Theodore Roosevelt, wayoboye Leta Zunze Ubumwe za Amerika, wigeze guhana umukono inshuro 8510 ku munsi muri White House kuwa 1 Mutarama 1907.
Utu twose twaje gukurwaho mu 1963 na Lance Dowson wo muri Wrexham ho muri Wales y’Amajyaruguru, wahanye umukono n’abantu 12,500 mu masaha 10 n’iminota 30.
Kuwa 31 Kanama 1987, Stephen Potter wo muri St Albans mu Bwongereza yahanye umukono inshuro 19,550 ntabwo akiri uwa mbere ku Isi ariko mu Bwongereza n’i Burayi niwe wahanye umukono inshuro nyinshi.
Kuva mu Ugushyingo 2009, Matthew Rosen na Joe Ackerman bafite agahigo ko guhana umukono igihe kirekire kingana n’amasaha 15 iminota 30 n’amasegonda 45.


text:
Jan 01, 2017 admin Ibitekerezo 0
Mbere yo gutangira iyi nkuru yanjye, ndabanza kubifuriza umwaka mushya wa 2017 w’amata n’ubuki ndetse no kuzawubonamo imigisha y’Imana.
Maze igihe kinini nibaza niba uyu munsi Amerika ari igihugu cyo kwifuzwa cyane ku buryo buri mupasiteri uhanura cyangwa se buri muhanuzi aba agomba kuvuga ko uwo ahanurira azajya kubayo! Hari abantu benshi (Nanjye ndimo) uyu munsi batunze amasezerano ngo yo kuzajya kuba burundu muri Amerika.
Nibaza kandi niba twese twaba twari dusangwanywe igishyika n’inyota byo kujya kubayo mbere yo kuba twarabihanuriwe. Hari abashobora kuba bamaze imyaka iri hejuru ya 20 barahanuriwe kujya muri Amerika ndetse yewe baranashatse ibyangombwa kugira ngo igihe ni kigera bazazinge utwangushye.
Simpakana ubuhanuzi, kandi simbuza ababihanuriwe kuzajyayo. Gusa icyo nibaza ni kimwe. Niba twese duhanurirwa kujya kubayo, igihugu cyacu dukunda cy’u Rwanda kizasigaramo bangahe? Niba twese se twaremeye ko inzozi zacu zigomba gusohorezwa muri Amerika, ubwo twaba dufite ku mutima intumbero nziza Leta y’u Rwanda ishyiraho, igendanye n’ikerekezo cyiza kitubereye cya 2050?
Ntekereza ko mu 2050, igihugu cyacu gishobora kuzaba kiri mu bihugu byifuzwa cyane ku isi yewe ahari kurusha n’iyo Amerika bavuga! Ibyo ndabishingira kuri gahunda nziza zihamye igihugu gifite, umutekano n’isuku bikiranga. Reka dutekereze gato ku kuntu igihugu cyavuyemo abantu bakajya mu kindi cyaba kimeze! Njye ahari nibaza ko cyasigara gisurwa na ba mukerarugendo (mbese kimeze nka parike) dore aho u Rwanda rugeze uyu munsi rufite ubwiza nyaburanga ndetse n’ibindi bikorwa remezo bireshya abanyamahanga ku bwinshi.
Ubu koko twemere ko guhanurirwa kujya kuba muri Amerika bikwiriye kujya imbere bikaducira akenda ku buryo twakwemera gusiga igihugu cy’abakurambere Imana yaduhayeho gakondo kigasigara gisurwa n’abazi uburyo ari icyo kwifuzwa? Erega burya ngo uwambaye ikirezi ntamenya ko cyera!
Dukwiriye gukunda igihugu cyacu, tukagisigasira, tukifuza kugituramo no kugisaziramo, natwe tukazakiraga abuzukuru n’abuzukuruza….niba tugiye no muri ibyo bihugu, tukajyayo nk’abatembera ariko tutagiye kubayo burundu. Niba se bo baza gusura u Rwanda bagasubirayo, ni kuki twebwe tukakwihesha ako gaciro ngo natwe tujye kubasura maze tugaruka i wacu, tuhateze imbere?
Dukwiye kurangwa n’umutima wo gukunda no gusigasira ibyo twubatse, bikatubera ishema aho kwiyumvisha ko ibyo duhanurirwa bikwiriye kudutera kwibagirwa indangagaciro zacu, maze ngo turarikire iby’ahandi. Guha agaciro ibyo kuva mu gihugu cyacu tujya guteza imbere handi, mbona bishobora kudindiza intambwe nziza tumaze kugezeho uyu musni.
Ni mureke twange gukomeza kubaho nk’abakolonizwa kandi dushobora kwigira,tugatura, tugatunga, tugatunganirwa byose tubifashijwemo n’Imana.
Ni mugire impagarike n’ubugingo
Ubwanditsi
Isange Corporation.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Gitifu w’Akarere ka Muhanga yabijijwe icyuya no gusobanura icyatumye akwepa Abadepite
Umuyobozi Wungirije wa Komisiyo y’Inteko Ishinga Amategeko, ishinzwe kugenzura imicungire n’imikoreshereze y’Imari n’Umutungo wa Leta (PAC), Depite Theoneste Karenzi yabisobanuye kuri uyu wa 29 Nzeri, ubwo Gasana Celse yari mu bayobozi b’Akarere ka Muhanga bari bitabye iyo komisiyo ngo basobanure amakosa yagaragaye muri raporo y’Umugenzuzi Mukuru w’Imari ya Leta mu mwaka wa 2014/2015.
Depite Karenzi yagize ati “Twaje i Muhanga mu kwezi kwa mbere tuje kureba ibirombe bya mine, urabyibuka? Twaguhamagaye inshuro nyinshi, […] Watubwira agaciro muha inshingano zanyu. Niba twari tuje kureba ibintu bijyanye na za mine n’uburyo bikorwa mu karere kanyu?
“Inyandiko zaraje, duhamagara buri munsi na mbere y’uko tuva i Karongi tuza i Muhanga, ntacyo tutakoze, tukarinda n’iyo tujyana na Gitifu w’Umurenge hamwe na goronome (umukozi ushinzwe ubuhinzi), wanze kuza kutujyana kuri terrain (aho bikorerwa). Tubwire niba ubwo butumwa utarabubonye.”
Mu gusubiza, Gasana yavuze ko ubwo butumwa yabubonye kandi nyuma yabahamagaye agasaba imbabazi.
Kimwe mu byababaje Abadepite kugeza aho basabira Gasana ibisobanuro mu ruhame, ni uko bari bavuye mu tundi turere basura ibikorwa bya za mine, aho babashije kubonana n’abandi bayobozi bose basigariyeho ba Meya na ba Visi Meya bari bari mu bikorwa byo kwiyamamaza, ariko bageze i Muhanga, Umunyamabanga Nshingwabikorwa yanga kuboneka.
Iyo Komisiyo ya PAC yagombaga kugirana inama n’ubuyobozi bw’Akarere bwari buhagarariwe na Gasana Celse icyo gihe, ariko byabaye ngombwa ko iyo nama isubikwa nk’uko Umuyobozi wungirije w’iyo komisiyo akomeza abivuga.
Uretse kwibutsa ko yahamagaye asaba imbabazi, ntiyigeze abasha kugaragariza Abadepite icyatumye yanga kuza kubonana na bo ngo basure ibirombe ubundi bagirane inama, gusa imbabazi yazihawe, ndetse Depite Nkusi Juvenal Umuyobozi wa PAC ategeka ko bipfundikirirwa aho.
Imibare idahura mu bitabo by’ibaruramari
Raporo y’Umugenzuzi Mukuru w’Imari ya Leta, igaragaza ko hagati y’amafaranga Akarere ka Muhanga karangije Umwaka w’Ingengo y’Imari gafite n’ayo katangiranye undi mwaka, harimo ikinyurayo cya 224,176,352.
Ako Karere kandi kasibye mu bitabo by’ibaruramari byako umwenda w’amafaranga 31,501,326 kari kaberewemo n’abandi bantu, kakaba kari kasobanuriye umugenzuzi w’imari ya Leta ko azakomeza kwishyuzwa, ariko ngo yaje gusibwa hakurikijwe ibiteganywa n’amategeko.
Hari kandi ikinyuranyo kidafitiwe ibisobanuro cya miliyoni 39 kiri hagati y’amafaranga akarere kagombaga kwinjiza n’ayo kinjije mu misoro, ibi ngo bikaba binajyana n’uburyo urutonde rw’abasora rutari rufututse.
Ku kirebana n’iyubakwa ry’isoko ryadindiye bikabije, Akarere ka Muhanga kasobanuye ko byatewe n’uko Rwiyemezamirimo yataye imirimo agahunga igihugu bitewe n’ibibazo yari afite mu mirimo yakoraga no mu tundi turere.
Mbere y’uko abadepite batangariza Akarere ka Muhanga ko bakiriye ibisobanuro byako, Umuyobozi wako, Uwamariya Beatrice, yongeye gusaba imbabazi ku bitaragenze neza byose mu karere ayoboye, yizeza ko bigiye kunozwa.
Ati “Turashima cyane inama mwatugiriye kandi ibitaratungana tuzabinoza, tuboneyeho no gusaba imbabazi kuri ibyo bitatunganye kandi navuga ngo ‘kwihana ni ukubireka’.
Akarere ka Muhanga ni aka gatandatu mu kwesa imihigo kugeza ubu, kahwituriwe kwita ku gukurikirana imishinga yako, kwita ku mitangire y’amasoko, ibyo abayobozi bakabijyanisha no kumva neza ko ari ubutumwa batumwemo n’igihugu, bityo bakirinda gutatira icyizere baba bagiriwe.


text:
Chorale AHAVA ikorera umurimo w’ivugabutumwa mu itorero rya ADEPR, Akarere ka Gasabo, paroisse ya Jabana, umudugudu wa Nyacyonga, kuri iki cyumweru, taliki ya 8/03/2015 irashyira ku mugaragaro album yayo ya mbere y’amashusho bise ‘Abakunda gusenga’. Iki gikorwa kikazabera mu kigo cy’ishuli rya Alliance High School Nyacyonga, saa munani z’amanywa (14h).
Amwe mu mateka magufi y’iyi korali, ni uko yatangiye ivugabutumwa mu w’2000, igizwe n’abaririmbyi 28, icyo gihe ikaba yaritwaga Enihakore (Abacamanza 15:19). Mu w’2008, ikaba yaraje guhuzwa na korali ya kabiri kuri uyu mudugudu ndetse zombi ziteranye zigahita zihabwa izina rimwe ari ryo ‘AHAVA’ (Ezira8:21). Ubu ikaba igizwe n’abaririmbyi 70.
Mu kiganiro twagiranye n’umuyobozi mukuru wungirije (vice president), Aubin Clément Karamuka, yavuze ko ngo iyi album yabo ya mbere y’amajwi igizwe n’indirimbo 11. Bakaba barayise “Abakunda Gusenga”. Impamvu y’iri zina ikaba ari uko ngo ibyo bageraho byose babikesha amasengesho.
Ubutumwa bukubiye muri izi ndirimbo muri rusange, ngo bukaba ari ubuhamagarira abantu kwakira Yesu nk’Umwami n’umukiza mu mitima yabo, gukundisha abantu gusenga, kwizera, guhumurizwa ndetse no gushima Imana.
Iyi korali by’umwihariko irashimira abaterankunga bayo kuko ngo bafite uruhare rukomeye mu kugira ngo ibashe kugera ku gikorwa nk’iki.
Muri iki gitaramo bakaba baratumiye korali Gatsata kugira ngo ibashyigikire mu murimo w’ivugabutumwa mu buryo bw’indirimbo.


text:
Sep 28, 2015 Bienvenu Ndacyayisenga Amakorali 0
Korali Elayono yatangaje ko icyo bashyize imbere ari ukwemerwa n’Imana kuruta abantu, nyuma y’igihe kitari gito iyi korali isoje umwiherero w’amasengesho bamazemo iminsi 3, ngo uretse amasengesho bagenerwa n’itorero ndetse n’ibyiciro buri mu ririmbyi aba rizwamo, ngo kuri bo nka korali bagira igihe gihagije cyo gusenga bose kandi biherereye kuburyo nutabonetse bamumenyesha agasengera aho ari hose.
Ni ukuri menye yuko Imana itarobanura ku butoni, ahubwo mu mahanga yose uyubaha agakora ibyo gukiranuka iramwemera, aya ni amwe mumagambo yatangajwe n’Umuyobozi wa Korali Elayono Mwiyeretsi Alain Samson, aho yavugaga ko icyo bashyize imbere ari ukurushaho gushaka mumaso y’ Imana, banatoza abaririmbyi kujya basenga amasengesho y’uburyo bwose.
Ushinzwe amasengesho muri Korali Elayono Bwana Ndikumana Gerard , yavuzeko Iyo Imana ikwemera ibyo ukora byose bigenda neza, yagize ati: “Impamvu dushyize imbere gusenga nubwo abantu batuziho umurimo w’uburirimbyi ariko bibabyiza iyo ubikora usenga Imana kandi cyane”
Rutabingwa Jean damour yagize ati”Umusirikari Korunelio wari umunyamahanga wari waramenye Imana akabana nayo kandi binezeza Imana yaje kumwoherereza Marayika wayo amuhamiriza ko ugusenga kwe kwashimwe. Mbere y’uko ahura na Petero nk’uko Imana yari yabigambiriye, Imana yabanje kumutegura imugendereye mu nzozi kugira ngo abashe kwemera umunyamahanga. “Niho Petero yamenye ikintu gishya ko mu mahanga yose uwubaha Imana agakora ibyo gukiranuka, Imana imwemera”.
Yasoje atanga inama kubifuza kwemerwa n’Imana , agira ati”mu migendere yawe no mu mivugire yawe ibyo ukora byose ubikore kuburyo wemerwa n’Imana ubundi uzarebe kugira neza kw, Imana izabagirira”.
Mu mafoto
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Nyabihu: Ahereye kubyo amaze kugeraho aratanga ubuhamya bwo gukorana n’ibigo by’imari anabishishikariza abandi batarabyitabira
Karangwa Timote, umwe mu baturage baba mu murenge wa Karago mu karere ka Nyabihu mu Ntara y’Iburengerazuba. Nyuma yo gukorana n’ibigo by’imari akaba amaze kugera ku iterambere,yishimira kumenyesha abandi baturage bagenzi be ibyiza byo gukorana n’ibigo by’imari no kuzigama, dore ko avuga ko ariyo soko y’iterambere rirambye. Binyuze mubyo amaze kugeraho abikesha gukorana n’ibigo by’imari,Karangwa yishimira kugira abandi inama yo gukorana... Read More
Rwanda | Nyamagabe: Abaturage baratangaza ko hari icyo bagezeho babikesha kwizigamira.
Abaturage bo mu mirenge itandukanye yo mu karere ka Nyamagabe bakorana n’umushinga CHF international Ejo heza baratangaza ko hari icyo bigejejeho nyuma yo guhurizwa hamwe mu matsinda bakanigishwa kwizigamira, ngo kuko ubu basigaye babasha kwibonera bimwe mu byo bageragaho basabye cyangwa se bavunitse. Ubwo bitabiraga umunsi wahariwe kuzirikana kwizigamira wizihijwe ku rwego rw’akarere ka Nyamagabe kuri uyu wa kane tariki 1/11/2012, aba baturage... Read More


text:
Uko imyaka itaha indi ikaza niko abantu bagenda baharanira kwiyitaho ari nako bakururwa n’iby’ isi; bityo bagatangira kugenda babura umwanya wo kuba imbere y’ Imana. Ariko ibyo umuntu akora buri munsi n’ ingaruka z’ ibyo aba yaragiye aha umwanya. Kubana n’ Imana ni cyo abantu bari bakwiye guha umwanya cyane kuko Imana izabihembera ababikoze neza. "Uhore umwemera mu migendere yawe yose, na we azajya akuyobora inzira unyuramo" - Imigani 3:6.
Imana niyo mugenga wacu muri byose, ibyo tugeraho byose niyo itabaye mu ruhande rwacu nta kintu na kimwe twakora gishobora kugira agaciro, gufata umwaya ukaba imbere y’ Imana mu gusenga bizagufasha kugera ku ntego y’ubuzima bwawe.
Hari icyanditswe gishimangira inyungu iri mu kuba imbere y’ Imana. Bibiliya igira iti "ariko utizera ntibishoboka ko ayinezeza, kuko uwegera Imana akwiriye kwizera yuko iriho, ikagororera abayishaka" -Abaheburayo 11:6. Uko wegera Imana niko iguha umugisha kandi ikakuzuza ibyishimo, amahoro, icyerekezo n’ igikundiro kuko gusenga ntiguhindura ibintu ahubwo nitwe bihindura bityo tugahora tuba bashya muri we.
Iyo bije mu mibereho yacu ya buri munsi,dukwiye kwibaza niba koko Imana tuyiha umwanya wa mbere muri twe. Kuko biroroshye cyane ko twashyira ibyacu imbere maze Imana tukaba tuyisimbuje ibindi nk’ ubutunzi, inshuti ndetse n’ icyubahiro, nyamara atari ko bikwiye. Hariho n’ abiyemeza bakavuga bati "ndagerageza gushakira Imana umwanya muri gahunda zanjye" ariko yajya kureba agasanga arahuze bikomeye ku buryo adashobora kubona n’akanya na gato, maze agahita afata umwanzuro wo kubisubika no kubyimurira ikindi gihe. Iyo bikomeje gutyo nta mwanya wazabona wo kubana n’ Imana kandi ibintu bitangira kugenda nabi cyane mu buzima bwawe. Ukwiye kugerageza uko ushoboye kose ukimenyereza kubana nayo.
Yesu yaravuze ati "Mwese abarushye n’ abaremerewe, nimuze munsange ndabaruhura" -Matayo 11:28. Igisubizo ku bibazo n’ ingorane zawe ni kimwe kandi kiroroshye ni ukuza kuri Yesu!, ntabwo bizagendera kuri gahunda zawe wagiye utegura ahubwo bizagendera ku mwanya uha Imana yawe. Kuko Imana ubwayo idusaba kubanza gushaka ubwami bwayo ibindi bikaza nyuma. "Ahubwo mubanze mushake ubwami bw’ Imana no gukiranuka kwayo, ni bwo ibyo byose muzabyongerwa" - Matayo 6:33.
Ushobora kwibaza aho gutangirira wegera Imana; nyamara aho uri harahagije kugira ngo utere intambwe yo kwizera maze Imana ihindure ubuzima bwawe. Utangira gahoro gahoro kugeza igihe bizakubamo ko ukwiye kujya uhora ufata umwanya wo kubana nayo.


text:
Mu gihe komite y’igihugu y’imikino mu bafite ubumuga (NPC) iri kuzenguruka imirenge yose igize akarere ka Ngoma itangiza imikino mu bafite ubumuga (sport for fun sport for inclusion), iyi komite irishimira ko imibare y’abitabira iyi mikino igenda yiyongera.
Imikino mu bafite ubumuga bakina n’abatabufite mucyo bise sport for fun sport for inclusion, igamije gukura abafite ubumuga mu bwigunge maze nabo bakitabira imikino itandukanye bitewe niyo bashoboye.
Nkuko byatangajwe, ngo ahagiye hatangirizwa iyi mikino abafite ubumuga biga mu mashuri bavuze ko bishimiye icyo gikorwa cyo gusabana ndetse ko kibibagiza agahinda no kwihugiraho baterwa nuko bafite ubumuga.
Umwe muri aba bafite ubumuga wiga mu mwaka wa gatanu mu mashuri yisumbuye,avuga ko we ubundi yahezwaga iyo abandi banyeshuri bajyaga gukina kuko bamusigiraga amakaye ngo ayarinde kuko we afite ubumuga bw’ingingo(ukuguru).
Ashima ko nyuma yiyi gahunda ya NPC ikangurira abafite ubumuga kuva mu bwigunge bitabira sport,ubu noneho abasha gukina imikino yose irimo niyo gusimbuka.
Mu mirenge itatu bamaze gutangizamo iyi gahunda ,ku mirenge 14 bagomba kuzenguruka igize akarere ka Ngoma ,batangiza iyi mikino,abayobozi muri NPC barishimira ko imibare y’abitabira iyi mikino igenda yiyongera uko iminsi yicuma.
Jean Baptiste Murema ,uhagarariye iyi gahunda ya sport for fan mu turere twa Ngoma na Ngororero, avuga ko imibare bafite igaragaza ko ubwitabire bwifashe neza kandi ko ari igikorwa kigamije gukura mu bwigunge abafite ubumuga.
Yagize ati” Tuzazenguruka uturere twa Ngoma na Ngororero tugerageza kujya hahandi hasi abafite ubumuga baba mu mirenge. Dutangira kuko ibintu byari bishya ntanabantu 20 twabonye tugiye mu murenge wa Kabili Rukira twabonye abantu 50 ubu ubwa gatatu Remera bamaze kurenga kuri 50.”
Uretse kuba iyi gahunda igamije gukura abafite ubumuga mu bwigunge bitabira sport ngo hanagamijwe kureba abafite impano mu mikino kuburyo bafashwa mu gutuma izo mpano zibagirira akamaro bitabira amarushanwa.


text:
Joyce Meyer amazina y’akavukire ni Pauline Joyce Hutchion akaba yaravutse mu kwezi kwa 6 ku itariki 4 mu mwaka 1943.Ni umwanditsi w’ibitabo by’iyobokamana akaba n’umuvugabutumwa. Meyer n’umugabo we Dave bafitanye abana bane bakaba batuye St.Louis muri Missouri.
Meyer avuga ko igitondo kimwe mu mwaka 1976 ubwo yajyaga ku kazi yumvise ijwi ry’Imana rimuhamagara.Avuga ko uwo munsi yagarutse imuhira yabaye mushya yuzuye urukundo akaba yaruzuye umwuka wera kuva uwo munsi.
Joyce avuga ko nta bundi bumenyi yari asanganywe ku byo kumenya Imana ngo kuko atari yarigeze ajya mu rusengero. Joyce yagize ati"narimfite ibibazo byinshi bingose kandi nta muntu umuntu wo kubimfashamo".Nahise ntekereza ku bantu bameze nkange bafite ibibazo ko hari uwabaruhura.
Yatangiye kwigisisha ijambo ry’inama iwe, nyuma akajya atanga ikiganiro cy’iminota 15 kuri radiyo ya St.Louis
Muri 1985 Meyer yatangije umuryango witwa ubuzima mu ijambo"Life in the Word" akomeza anatanga ibiganiro ku zindi radiyo nka Chicago mu gace ka Kansas.
Mu mwaka 1993 umugabo we yagize igitekerezo cyo gushinga televisiyo yo kwigishirizaho ijambo ry’Imana. Ikiganiro cye cyakunzwe kikaba cy’igikomeje cyitwa gushimishwa n’ubuzima bwa buri munsi.
Mu mwaka wa 2005 ikinyamakuru cya Joyce kitwa Time Magazine cyerekeye iyobokamana cyashyizwe Joyce ku mwanya wa 17 mu bitangazamakuru.
Akazi ke mu buzima bwe bwa buri munsi Joyce yigisha ku buzima bwo kwisobanukirwa umuntu akava muri karande(routine)
Joyce afite impamyabumenyi mu by’ibwirizabutuma yatangiwe muri kaminuza ya Oklahoma.
Joyce akora ingendo zitandukanye mu ibwirizabutumwa ,nka Canada, Australiya mu buhinde n’ahandi henshi ndetse yigezeno kuza mu Rwanda.
Ibikorwa bya Joyce byinjiza imisoro no guteza imbere abakirisito.
Joyce Meyer mu mwaka wa 2009 yemewe nk’umubwiriza mu itsinda ry ;umuryango w’ababwiriza butumwa (Evangelical Council for Financial Accountability ).
Yanditse ibitabo byinshi kandi bikunzwe bivuga ku kwisobanukirwa.
Umuvugabutumwa Joyce Meyer
Joyce Meyer amazina y’akavukire ni Pauline Joyce Hutchion akaba yaravutse mu kwezi kwa 6 ku itariki 4 mu mwaka 1943.Ni umwanditsi w’ibitabo by’iyobokamana akaba n’umuvugabutumwa. Meyer n’umugabo we Dave bafitanye abana bane bakaba batuye St.Louis muri Missouri.
Labels: abagore b'indashyikirwa


text:
Yari agiye gusabira abiwe umugisha. Habyarimana Dan.
2 Samuel 6 : 20-23 « Dawidi nawe asubira iwe gusabira abiwe umugisha. Maze Mikali mwene Sawuli arasohoka gusanganira Dawidi, aramubwira ati : « Ariko uyu munsi ko umwami wa Isirayeli yari umupfasoni ubonye ngo yibeyurire imbere y’abaja n’abagaragu be , nk’ umuntu utagira umumaro, iyo yibeyura adafite isoni !Dawidi asubiza Mikali ati :nabikoreye imbere y’Uwiteka wantoranije, akandutisha so n’urubyaro rwe rwose, akangira umutware w’ubwoko bw’Uwiteka aribwo Isirayeli. Nicyo gituma nzajya niyereka imbere y’Uwiteka. Kandi kubwanjye nzarushaho kwigira insuzugurwa no kwicisha bugufi,ariko abo baja uvuze bazanyubaha. Nuko Mikali mwene Sawuli aba ingumba arinda apfa. »
Mbega ukuntu Dawidi yahuye n’ikibazo gikomeye ! Agiye mu rugo gusabira abiwe umugisha, umugore we aza agaya ibyo yakoze. Ubu se ntiyamuciye intege koko ? Reba da ! Dawidi ntiyacikaga intege yari azi ibyo Imana ishima. Imana ihana abasuzugura abakozi bayo.
Korasi : Yubahee nayo izakwubahishaaaaaa, yikoreree nayo izaguhembaaaaaa.
Murakoze.
Habyarimana Dan.


text:
Rwanda : Sacco ya Gacurabwenge yatangiye gutanga inguzanyo mu matsinda
Abanyamuryango ba “Sacco Ibonemo Gacurabwenge”bibumbiye mu itsinda “Abunze ubumwe” ryo mu kagari ka Kigembe ho muri Kamonyi, bahawe inguzanyo y’umushinga wo gusezerera nyakatsi ku buriri yatswe n’itsinda ryabo. Ubuyobozi bwa Sacco bukaba bushishikariza n’abandi gukora amatsinda yo kwakiramo inguzanyo.
Nyuma y’amezi agera kuri atanu abagize itsinda “Abunze ubumwe” baafunguye Konti y’itsinda muri Sacco Ibonemo, umushinga wabo wo gusezerera nyakatsi ku buriri washyizwe mu bikorwa, kuri uyu wa 21/3/2012 bashyikirizwa matelas zifite agaciro ka miliyoni imwe n’ibihumbi magana atanu mirongo itatu bakaba bazayishyura mu gihe cy’umwaka.
Umucungamutungo wa Sacco Ibonemo Uwizeyimana Christine, atangaza ko iryo tsinda ariryo bahereyeho muri gahunda yo gutanga inguzanyo ku matsinda. Arashishikariza abanyamuryango ba Sacco kwaka inguzanyo mu matsinda kuko inguzanyo yakiwe hamwe iteza imbere abantu benshi kurusha inguzanyo y’umuntu ku giti cye.
Abahawe iyo nguzanyo bishimira iyo gahunda yo kwaka inguzanyo mu itsinda kuko bituma n’icyo bashaka kugura bakibonera igiro kiri hasi. Mukanyandwi bellancille aragira ati” nk’ubu kuba twarakoreye umushinga hamwe izi matelas zitugezeho zifite agaciro ka 39500frw mu gihe umuntu agiye kuyigura ari umwe yayigura 45000frw”.
Umucungamutungo wa Sacco yabamenyesheje ko hari andi matsinda atatu ategereje guhabwa inguzanyo mu minsi iri imbere kuko imishinga yabo yarangije kwemerwa.
Ngo ku bufatanye n’ikigo cy’iterambere (BDC)cyigisha abantu gukora imishinga, Sacco ya Gacurabwenge irashishikariza abantu gukora imishinga bakaka n’inguzanyo yo kuyishira mu bikorwa bari mu matsinda.
Ybatangarije kandi ko mu rwego rwo kuborohereza urugendo bagana ku biro bya Sacco biherereye I Gihinga, bagiye gushyiraho umunsi bazajya baza mu tugari twabo kuhakorera imirimo ya Sacco (Guichet Mobile) mu gihe bagitegereje ko inyubako ya Sacco iri kubakwa muri santeri ya Kamonyi yuzura.


text:
Umugabo w’umukerarugendo ukomoka muri Leta Zunze Ubumwe za Amerika, yahuye n’uruva gusenya ubwo inkende ebyiri zamwuriraga ku mutwe maze zigatangira gukora imibonano mpuzabitsina.
Ibi byabereye mu ishyamba ryo muri Indonesia ribamo inkende nyinshi, bikaba byarabaye ubwo uyu mugabo utaratangajwe amazina yari yagiye mu butembere ari kumwe na bagenzi be, maze aza kugira akaga gakomeye mu buzima ubwo inkende zahinduye umutwe we aho zikorera imibonano mpuzabitsina.
Ubwo yageraga muri iryo shyamba, yagaragaje ugutinyuka inyamaswa maze inkende ije imwegera arayireka yurira ku rutugu rwe atangira kuyikinisha. Umwe mu nshuti ze bari kumwe yarabirebye aratangara cyane, maze hashize akanya gato umugore wari hafi nawe arasakuza cyane atabaza amubwira ati dore n’indi iraje igusanga.
Mu kanya gato iyo nkende ya kabiri yahise yurira maze isanga indi yari ku rutugu, kuva ubwo zihita zitangira gukora imibonano zihagarariye hejuru y’uwo mugabo. Aka gahomamunwa kateye abo bari kumwe guseka cyane, gusa ngo uyu mugabo yaziretse zirangiza ibyo zarizirimo.


text:
Dr imana imwakire mubayo igihugu kibuze umuntu waruzi umurimo kbs
Imana yo mw’ijuru irebera hose icyarimwe izagororera buriwese ikurikije ibyo yakoze niba Dr Bisetsa yararwaye agasabwa kugaruka kukazi atari yacyira neza ntagushidikanyako umunaniro ariwo wamuhitanye!!!!iyo azakuba mukiruhuko se yarikugwa gute?ubuyobozi bukwiriye kujyira icyo bubikoraho butabare abasingaye nahubundi tuzashira.Akazi ko mubitaro gakenrye umuntu muzima ngirango abahakora murabizi kuko harubwo wikubita hasi kdi utarurwaye how much more someone who has been sick..this is too bad..May God confort his family left behind his wife and kids take care of them as he was taking care of patirnts until he died on duty.
Baca umugani ngo agasozi kagusabye inyama ntukazirenza, iyo umunsi w’umuntu wageze, ikizamwica nacyo kikaba gihari n’aho azagwa byose iyo bihuriranye ntakundi urigendera, tureke kuvuga byinsi.
abaganga bake muri chuk nakazi kenshi kahaba byo nikibazo kizateza ingaruka nyinshi pee!!
Dir BISETSA Aphrodis, Imana Ikwakire mu bayo.
R.I.P.
yoooooooo
twarakoranye mubitaro bya Butaro
Hatabarutse intwari
Tubuze umukozi nyawe
Nyagasani yibuke ubwitange n’umurava byakuranze akugororere akwicaze iruhande rwe .
Ruhukira mu mahoro dr Aphrodis
Chuk iyo nyitekereje ndwara umutwe. Kuko yatumye nzinukwa. Ubu njye narahasezeye njya gushyira ubwenge ku gihe. Urebye nabi wasara ukajya caraes da. HARI itoneshwa ku Bantu bamwe abandi bagakandamizwa. abayobozi baho nta motivation bagira ku abakozi. Burya Uzi ko baguhaye amahoro wakorera make kandi ugakorana umutima. Mwiza. Hari uwitwa DN we afite mukushi ku mutima. Ntabwo baconsidera imvune kariya kazi kagira. Es
kki abantu bavuga ukuri mukazanamo ibindi
nkawe @hey uravugako yishakira amafaranga wabisomye hehe muri comment yatanze!ahubwo buriya biba bibariye ahantu kko babashyize kukarubanda ibyo mukora bikaba bimenyekanye,nubwo kumenyekana atariko gusubizwa
RIP Dear DR, gusa leta nidakemura ikibazo kimikorere irenze ubushobozi bwumubiri ufite cyane cyane kubaganga abazapfa nibenshi
Yooo! Birababaje pe, amagara ntaguranwa amagana, nibabahembe macye ariko nibura babahe igjhe cyo kuruhuka, bashyiremo abandi baganganga. Naho kongera umushahara, ubundi bakagukoresha ubutaruhuka nabyo bizabica cg bigire ingaruka ku barwayi. RIP Dr Aphrodis
@TURABABAYE BIKABIJE wowe niba unakora chuk ikigaragara ushobora kuba wishakira cash cyane kuruta uko ukunda akazi kawe k’ubuforomo niba ari ko ukora kandi wahisemo!otherwise waba warasezeye ku kazi nkurikije complaints ufite!kandi wanabyivugiye uti Dr Theobald yavuze ko imiryango ikinguye ko ushaka kugenda yagenda,ko abakeneye akazi ari benshi!and that is true!
@TURABABAYE BIKABIJE wowe niba unakora chuk ikigaragara ushobora kuba wishakira cash cyane kuruta uko ukunda akazi kawe k’ubuforomo niba ari ko ukora kandi wahisemo!otherwise waba warasezeye ku kazi nkurikije complaints ufite!kandi wanabyivugiye uti Dr Theobald yavuze ko imiryango ikinguye ko ushaka kugenda yagenda,ko abakeneye akazi ari benshi!and that is true!
yoooooooo!!!! niyigendere! adusizehe koko!!! mbeg agahinda! imana imwakire mubayo
Mujye muvuga amakuru mwabanje kubaza nezaa. Dr bisetsa yaguye kuwakane ubwo yarari kubaga umurwayi bahita bamubaga basanga yaviriranye mumutwe hama yitaba Imana kuwagatandatu.. ntago kuwagatandatu yarakiri mukazii yararwaye cyne..
Imana imwakire gusa hakurikiranwe ko ntaho biburiye makazi kenshi erega muri sante hari akazi kenshi cyane kandi umushahara mucye ababishinzwe babyigeho. RIP Docteur Bisetsa Imana imwakire mubayo
Birababaje nubwo umukuru abihakana yazize umunaniro kuko yarakoze kabiri yikurikiranya yinjiye mwibagiro yikubita hasi. Leta nigire icyo ikora pe. Izakore igenzura izasanga bababaje.
RIP
gusa abayobozi nibige kuvuga neza
kuko nabyo biri mu muco nyarwanda pe!!!!! BISETSA nagire iruhuko ridashira gusa abasigaye bihanganire umurimo naho ubundi ntibyoroshye!!
Dr Imana imwakire mu bayo apfuye akiri Muto gusa Chuk bafite ikintu cyo gukandamiza abakozi cyane cyane Admin wabo we Ngo ntashaka Ko abakozi bongezwa wagirango Ni aye atanga
RIP Papa Kennedy! umugabo witangiraga umurimo
RIP dr bisetsa.igihugu kibuze umuntu winyangamugayo wakundaga akazi cne.
ngarutse kuri CHUK,hakwiriyeko leta igira icyo ikora.mugihe hemewe ko umukozi wa leta akora amasaha 180 mukwezi,CHUK ho muri department ya nursing bakora 216,kdi ayo ya extra ntibayahembera yewe ntiwanayasabamo ka day off ngo ukabone.harimo itoneshwa rikomeye aho abantu nahabwa boursse yo kwiga,aho biga iminsi 3 mucyumweru,abayobozi bakaba bemerewe gukora iminsi ibiri isigaye nukuvuga jeudi et vendredi ark abatari abayobozi bo bakabategeka kuzuza amasaha.tekereza kubyukira mwishuli du lundi au mercredi utaha 17h,tutirengagije na volume yamasomo,then kuva jeudi kugera dimenche ukaba uri mukazi,bigahora gutyo amezi namezi wavuga gato ngo bariya nabayobozi bafite ubudahangarwa mwebwe ba nyagaforomo mudafite!!!!!
iyo care uzaha abarwayi unaniwr ni iyihe!gira se ngo wumvishe bikurenze wivuze baguhe nka ka sick leave!baratangira bakavuga ngo wirwaje,yewe rimwe na rimwe bakanayanga!
naho ibyabo ba resident byo systeme bigamo iragoye nukwiturira mubitaro.sinibaza nukuntu biga kdi baba bakora bonyine ba seniors bagiye gushaka umugati ahandi kko bahembwa duke,akazi barakabaharira bakabapangira am rooster akaze aho umuntu akora plus de 24h ashoreranye kdi bikaba aruko bigomba kugenda!!!
nyine uwitahiye abaye igitambo cya benci, ahari leta yahaguruka ikareba ukuntu umukozi muri CHUK arengana nta kivugira.byose hariya byicwa nabayobozi biyo hejuru bigize intavugirwamo,badashaka gukemura ibibazo byabo bayobora.kdi erega ni mugihe kko turavunika bagahembwa, nyakubahwa theobald we yaranavuzengo amarembo arakinguye,ushaka azagende,abakeneye akazi ni benci
ni akumiro gusa!!!!
RIP
muri iyi minsi abaganga bo baraza guhitanwa n’umunaniro, akazi kaba kabarenze cyane cyane ku izami, benshi bataha batabasha no kuvuga
Yoooo disi birababaje kwitangira ubuzima bw’abandi,urara amajoro uvunika ubudasinzira,wowe wagera aho wari ukeneye ugufasha ntihaboneke umuntu wabibonera ubushobozi,gusa Imana yamuremye iramwisubije imusubije iwabo aho yamukuye kuko niyo ihazi!tujye tugerageza kubyakira,dusabire abo asize!Uyu muganga ndamuzi twarakoranye yari umuntu muzima pee!ukunda abarwayi;ari umuhanga cyaneee!!ikindi kandi ari umuntu mwiza usabana,uhora akunda gusetsa abantu nk’uko yitwaga bisetsa!Imana imwakire mu bayo yabaye urugero kuri benshi ndabizi neza!!!Dr iruhukire mu mahoro witahiye witangira abandi Imana izabiguhembere!
R.I.P my senior Dr,you have been such an important person to us undergraduate and patients in particular...these tears are sign of your enormous love and commitment to your work!
iyi ni faiblesse yabayobozi benshi muri iki gihe,uriya mwana wakubiswe na dasso mayor ati nta kibyemeza,nkaho hari camera zihari,kdi abari bahari barabyemeza,nizindi ngero nyinshi za bagenzi be batitwara neza mu baturage,none chef de service ngo nta cyemeza ko dr yazize akazi kenshi?Ikitabyerekana se niki?niba umuntu amaze 2days avuye mu bitaro,ukamukoresha amanywa ni joro ,yakagombye kuba ari muri repos namanywa atarayashobora,wasanga yarakwatse ikiruhuko ukakimwima w@rangiza ukavuga utyo,niyigendere Imana izamwibukire ubuzima bwe yatanze kubwabanyarwanda agasiga ntaho agejeje abana be kdi aribo yakoreraga.Ndihanganisha umufasha we numuryango avukamo nabo bakoranaga kuko burya kwa muganga uwo mukorana aba arumuvandimwe.gusa muhindure gestion du personnel muri sante,kuko birarenze,aho ushaka gukingiza umwana bati wamuhaye umukozi wo murugo akamujyana ko nta bakozi bahari,nkaho umukozi afite ibere ryo guhoza umwana bamuteye inshinge,nimugerageze guha agaciro bagenzi banyu batari abayobozi kuko hejuru hari Imana izababaza uko mwayoboye mu isi
Yoooo disi birababaje kwitangira ubuzima bw’abandi,urara amajoro uvunika ubudasinzira,wowe wagera aho wari ukeneye ugufasha ntihaboneke umuntu wabibonera ubushobozi,gusa Imana yamuremye iramwisubije imusubije iwabo aho yamukuye kuko niyo ihazi!tujye tugerageza kubyakira,dusabire abo asize!Uyu muganga ndamuzi twarakoranye yari umuntu muzima pee!ukunda abarwayi;ari umuhanga cyaneee!!ikindi kandi ari umuntu mwiza usabana,uhora akunda gusetsa abantu nk’uko yitwaga bisetsa!Imana imwakire mu bayo yabaye urugero kuri benshi ndabizi neza!!!Dr iruhukire mu mahoro witahiye witangira abandi Imana izabiguhembere!
RIP Dr Bisetsa wari inyangamugayo, Kandi ukunda umurimo , intangarugero .. Tubuze umuntu igihugu cyari gitezeho byinshii .. Imana ikwakire Mu bayo!
Dr Aphrodis imana imwakire muzi dukorana mu bitaro bya Gisenyi yitangira akazi akunda abarwayi so umuryango we wihangane kandi numuryango nyarwanda ubuze umwe mubiyemeje kubungabunga ubuzima bw’abany
Condoleances kuri famille ye. IMANA imuhe kuruhukira mu mahoro.
ooooohh ! ibi bintu binteye agahinda sinababwira reba nawe uko yarakiri umusore! ikigaragara nuko abaganga bita kubandi ndetse rimwe na rimwe bakiyibahirwa ariko ikibabaje kurishaho nuko badahabwa agaciro bakwiye nizereko nibura urupfu rwuyu muganga rutuma nibura abasigaye bibukwa


text:
Ni mu gihe hambere ubukwe bwatahaga abageni bakamara amezi icyenda bategereje kwibaruka imfura yabo, ubyaye mbere yayo bakamufatank’uwakoze amahano cyangwa wataye umuco.
Hari n’abatebya bakavuga ko gutwita bisigaye ari kimwe mu birongoranwa umukobwa aba atagomba kwibagirwa gutahana mu rugo rushya aba agiyemo.
Ese ni izihe mpamvu zituma abakobwa benshi bashyingirwa batwite?
Iyo bigeze ku mpamvu zitera abakobwa gushyingirwa batwite, abantu benshi ntibabivugaho rumwe dore ko nubwo hari ababifata nk’amahano hari n’abandi bumva ko ari ibintu bisanzwe bitagize icyo bitwaye.
Bamwe mu bakobwa n’abagore baganiriye na IGIHE bagiye bagaragaza impamvu zitandukanye zirimo kuba abasore b’ubu batinya gufata icyemezo cyo gushinga urugo, gukurikira ubutunzi ndetse no kuba ubusambanyi bumaze gufata indi ntera.
Umwe muri bo yagize ati” Ahanini abasore b’ubu gufata icyemezo cyo gushaka ntibibarimo, keretse iyo abonye umukobwa atwite akamutwara wenda kugira ngo atamukoza isoni. Ikindi abakobwa b’ubu iyo abonye umusore uwo ari we wese afite ku butunzi ho gake, n’iyo abona ko nta rukundo ruhari ashakisha uburyo bwose amwifunga akiteza inda.”
Undi na we yagize ati” Njyewe mbona urukundo rwarabaye ruke, ni gake cyane umuhungu agukunda mukamara imyaka nk’itanu mukabona kubana. Urukundo rw’ubu rwabaye gukora imibonano mpuzabitsina wagira ngo ni byo byemeza ko umuntu mukundana.”
Undi mugore umaze imyaka irenga itanu ashinze urugo we yagaragaje ko kuba umubare w’abahungu ari muto kuruta abakobwa bituma bemera kuryamana na bo batinya kubengwa bakazahera ku ishyiga.
Abasore n’abagabo baganiriye na IGIHE na bo ntibanyuranyije cyane n’ibyavuzwe n’abakobwa, aho bashimangiye ko gushyingirwa umukobwa ari hafi kubyara bituruka ku kuba igitekerezo cyo gushaka kiba kitarabazamo neza kandi abakunzi babo bo baba babyifuza.
Umwe utarifuje ko amazina ye atangazwa yagize ati” Usanga akenshi umukobwa ashaka gushyingirwa kandi akabona umusore nta gahunda afite yo kuba yakora ubukwe, akigira inama yo kuba babikora agatwita kugira ngo umuhungu afate umwanzuro. N’iyo nta gahunda waba ufite iyo uteye inda umukobwa ukunda, wemera byose ukamushyira mu rugo.”
Nubwo benshi muri aba basore twaganiriye bahuriza ku kintu cy’uko abakobwa bemera gutwara inda ari nk’umutego babateze, hari na bagenzi babo babikora kugira ngo bamenye neza ko igihe bazaba bamaze kubana bazabasha kubona urubyaro.
Ese nta ngaruka bigira mu mibanire y’abashakanye?
Nubwo bigoye guhita wemeza ko gatanya ziterwa no kuba abantu barafashe umwanzuro wo kurushinga biturutse ku kuba umukobwa yari atwite, na none ntiwahakana ko ari imwe mu mpamvu ibitera nk’uko byemezwa n’umwe mu bo twaganiriye.
Ati” Kuko akenshi ubukwe buba buvuye ku bushake bw’uruhande rumwe, usanga mu rugo hahora amakimbirane.”
Undi mugore watandukanye n’uwo bashakanye nyuma y’uko bari barabanye atwite, na we yashimangiye ko iriya ari yo mpamvu yatumye bashwana kuko ikibazo cyose cyavukaga umugabo yahitaga atangira kumucyururira amubwira ko n’ubundi yamushatse atarabiteganyaga kandi ko nta kimwizeza ko umwana ari uwe.
Hari n’abandi basanga ariko gatanya zituruka ku kuba mbere yo gushyingiranwa abantu baba batarafashe umwanya uhagije ngo bamenyane ku buryo bafata umwanzuro wo kubana bamaze kwiyemeza kuzihanganirana kuko nta zibana zidakomanya amahembe nk’uko umugani wa Kinyarwanda ubivuga.
Hamwe mu ho twabashije kubona imibare y’ibirego bisaba gatanya byakiriwe, ni mu rukiko rw’ibanze rwa Kacyiru aho igaragaza ko amadosiye 191 yakiriwe mu 2015 asaba ubutane, na ho amadosiye 69 asaba gatanya yari amaze kwakirwa mu gihembwe cya Mbere cya 2016, ni ukuvuga kuva muri Mutarama kugera muri Werurwe.


text:
YESU KRISTO KURI WATSAPP MURI IKI GIHE? (Igice cya mbere)
Mu gihe ikoranabuhanga rikataje hirya no hino ku isi , aho isi yabaye nk’umudugudu usanga amakuru yihuta mu buryo bukomeye cyane kurusha ikindi gihe cyigeze kubaho ninako usanga imirongo ya bibiliya inyuzwa mu matsinda y’abahuriye kuri watsapp, facebook,...
Kuko mbere y’Umwaduko w’abazungu cyangwa se abakoloni mu Rwanda kimwe no muri Afrika ihanahana makuru wasanga rikoresha uburyo bwa gakondo bwasaga naho buciriritse mu yandi magambo butihutishaga amakuru ariko ubu abanyarwanda kimwe n’andi mahanga arihutisha amakuru mukanya gato ukaba umaze kumenya ibibera ku isi hose kimwe rero n’abakiristo bakagombye kubyaza umusaruro ikoranabuhanga mu kwamamaza inkuru nziza ya Yesu Kristo.
Imikoreshereze ya Whatsap mu ivugabutumwa iracyari hasi
Uzasanga mu matsinda (group) za watsapp cyane cyane izirimo abakristo ujya kubona ukabona umwe ajugunyemo (sharing) umurongo wa bibiliya abandi bati: ‘’Amen’’ ntanawusobanureho gato ukabona byabaye nk’imihango , abandi bakajugunyamo inzenya (comedy) rimwe na rimwe zinasebya imyizerere ya gikiristo abandi bagaseka bakanishima bakumva birasekeje ariko ntibatekereze ko ntacyo ibyo byose byungura ahubwo bipfobya ubutumwa Bwiza. Aha rero bigaragara ko gahunda yo gutambutsa ubutumwa bwiza kuri uyu murongo wa watsap bikiri hasi kuko usanga bikorwa mu buryo budafite gahunda.
Ikibabaje uzasanga no mu matsinda yo mu matorero atandukanye nko mu bashumba, abavugabutumwa abaprotocol cyangwa se abakozi b’Imana mu nzego zitandukanye biganirira ku nkuru zitandukanye rimwe na rimwe ugasanga ntacyo zibungura mu buzima bw’Umwuka.
Uko ubutumwa bwiza bwakamamazwa kuri Watsapp
Ni byiza rero ko abakiristo barushaho gusangira Ijambo ry’Imana bibumbira mu matsinda (groups) ku mbuga haba, watsapp, facebook,… urushije abandi ubumenyi akabasobanurira ku ijambo ry’Imana, imirongo imwe nimwe batumva neza, debat (ibiganiro) zimwe na zimwe zigamije kungura abandi. Ningombwa ko muri iri vugabutumwa hagomba kubamo gahunda (1 abakorinto 14:40).
Ikindi nk’uko ikoranabuhanga rirushaho gukataza mu nzego zose ningombwa ko n’abakristo barushaho kubyaza umusaruro iyamamazabutumwa bwiza kandi buhindura tukabona mu minsi iri imbere abantu bihana binyuze kuri Watsapp , facebook, …. kandi bagakomera mu gakiza birasabwa ko hajyaho amatsinda ya za watsapp afite intego z’ivugabutumwa gusa gusa. Nta kindi hakabaho abayobozi bazo kuko uzasanga amatsinda amwe n’amwe nta ntumbero abereyeho. Munkuru yacu y’ubutaha tuzagaruka k’ubuhamya bw’amatsinda amwe namwe yagiye akora ibikorwa by’urukundo ndetse akomeje kugerageza kwiyubaka mu ivugabutumwa rinyuze kuri watsapp , facebook n’ahandi ndetse n’umusaruro byagiye bigira.
Ufite igitekerezo cyangwa se icyo watwungura watwandikira kuri ….


text:
ven.
21
oct.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 8, 18-25)
Bavandimwe, 18nsanga amagora y’igihe cy’ubu ngubu atagereranywa n’ikuzo rizatugaragarizwamo. 19Ndetse n’ibiremwa byose birarekereje ngo birebe igaragazwa ry’abana b’Imana : 20n’ubwo ibyo biremwa bitagifite agaciro, atari ku bushake bwabyo ahubwo ku bw’Uwabigennye atyo, biracyafite amizero. 21Kuko n’ibyaremwe ubwabyo bizagobotorwa ingoyi y’ubushanguke, maze bigasangira ubwigenge n’ikuzo by’abana b’Imana. 22Tuzi neza ko na n’ubu ibiremwa byose binihira icyarimwe, nk’ibiri mu mibabaro yo kuramukwa. 23Nyamara si byo byonyine, ndetse natwe abahawe Roho Mutagatifu ho umuganura, turaganyira mu mutima dutegereje kugirwa abana b’Imana, ugucungurwa kw’imibiri yacu. 24Koko rero twarakijijwe mu bwizere ; nyamara kureba ibyo wizeraga ntibiba bikiri ukwizera. Iyo umuntu yirebera aba acyizeye iki kindi? 25Niba rero twizeye icyo tutareba ubu ngubu, twihanganiye kugitegereza.
ZABURI (Zab 126 (125), 1-2ab, 2cd-3, 4-5, 6)
Inyik/ Uhoraho yadukoreye ibintu by’agatangaza,
ni yo mpamvu twasazwe n’ibyishimo.
Igihe Uhoraho agaruye i Siyoni abari barajyanywe bunyago,
twabanje kugira ngo turi mu nzozi !
Ubwo umunwa wacu wuzura ibitwenge,
n’ururimi rwacu rutera indirimbo z’ibyishimo.
Nuko mu mahanga bakavuga bati
« Uhoraho yabakoreye ibintu by’agatangaza !»
Koko Uhoraho yadukoreye ibintu by’agatangaza,
ni yo mpamvu twasazwe n’ibyishimo !
Uhoraho, cyura amahoro abacu bajyanywe bunyago,
ubazane nk’isumo y’amazi atembera mu butayu ;
ni koko, umuhinzi ubibana amarira,
asarurana ibyishimo.
Uko agiye, agenda arira,
yitwaje ikibibiro cy’imbuto;
yagaruka, akaza yishimye,
yikoreye imiba y’umusaruro.
IBANGONDIRMBO RIBANZIRIZA IVANJlLI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
kuko wahishuriye abaciye bugufi amabanga y’Ingoma y’iiuru.
Alleluya.
IVANJILI
+ Luka (Lk 13, 18-21)
Muri icyo gihe, 18Yezu aravuga ati « Ingoma y’Imana imeze ite ? Nayigereranya n’iki ? 19Imeze nk’akabuto ka sinapisi umuntu yagiye gutera mu murima we, karakura kaba igiti, maze inyoni zo mu kirere ziza kwarika mu mashami yacyo. » 20Arongera ati «Ingoma y’Imana nayigereranya n’iki ? 21Imeze nk’umusemburo umugore yavanze n’incuro eshatu z’ifu, kugeza igihe byose bitutumbiye.»


text:
mar.
10
avril
2012
Muri iki gihe tugezemo bita icy’iterambere,ubwiyongere bukabije bw’abaturage ni kimwe mu bibazo bihangayikishije kandi bibangamiye iterambere.Mu bisubizo byo gukumira ubwo bwiyongere bw’abaturage,gukuramo inda nabyo bihabwa umwanya,bigashakirwa imvugo zo kubiryoshya kugirango uburemere bw’ububi bwabyo bugabanyuke.Nyamara ariko, inyigisho za kiliziya,iz’abakirisitu muri rusange n’iz’abayisiramu ndetse n’imico imwe n’imwe itarangirika,bigaragaza neza ko gukuramo inda ari ukwica umuntu.Uretse umuco n’inyigisho z’iyobokamana,ubuhanga bunyuranye nabwo,bugaragaza ko umuntu aba umuntu akimara gusamwa,bityo rero kubuza umuntu wasamwe gukomeza kubaho ni ukwica umuntu.
Ubugome butakwihanganirwa bwo gukuramo inda.
Mu nyandiko ye[1] yo kuwa 25 Werurwe 1995 yise«Inkuru nziza y’ubuzima»(Evangelium vitae),Papa Yohani Pawulo wa II ,yibutsa ku buryo burambuye inyigisho za kiliziya ku birebana n’icyaha cyo gukuramo inda,kuva mu ntangiriro za kiliziya kugeza ubu.Papa Yohani Pawulo wa II,asubiramo igisobanuro cyo gukuramo inda uko inama nkuru ya kiliziya yabereye i Vatikani ku nshuro ya kabiri ibivuga ko gukuramo inda ari ubugome budakwiye kwihanganirwa,kimwe no kwica abana.
Ku bagerageza gusobanura gukuramo inda batsindagira ko urusoro,nibura kugera ku minsi runaka rudashobora kuba rwagereranywa n’ubuzima bw’umuntu nyamuntu,Papa asubiza agira ati:«Mu by’ukuri kuva igihe intanga-ngore ihuriye n’intanga-ngabo,haba hatangiye ubuzima bundi butari ubw’umugore ntibube nubw’umugabo,ahubwo bukaba ubw’ikiremwa muntu gishya gikura ubwacyo.Nticyazigera kiba umuntu igihe cyaba kitariwe icyo gihe.Uko kuri kwariho kuva na kera,ubumenyi bw’ubu mu bijyanye n’imyororokere bubyemeza ku buryo bunoze.Ubwo bumenyi bwerekanye ko kuva umwana agisamwa hahita hagaragara gahunda y’ukuntu icyo kiremwa gishya kizamera:Umuntu,uwo muntu ubwe ufite ibimuranga byihariye kandi rwose bigaragara.Kuva intanga-ngabo ihura n’intanga-ngore,hatangira inzira y’ubuzima bw’umuntu,aho buri gace kabugize gasaba igihe kugirango gafate umwanya wako neza kandi gakure.
Imyanzuro igaragazwa n’ubumenyi mu bya siyansi igaragaza ikimenyetso kidashidikanywa cyemeza ko muntu aba yuzuye kuva igihe asamwe:byakumvikana bite rero ko icyo kiremwa cyaba atari umuntu?Umuntu yakwibaza rero niba abashyigikiye gukuramo inda,icyo batemera ari uko urusoro atari umuntu,cyangwa niba ari uko kwica umuntu atari icyaha?
Gukuramo inda byagambiriwe ni ubwicanyi bugambiriwe kandi butazuyaje bwica ikiremwamuntu mu ntangiriro zacyo zo kubaho,hagati y’igihe cyo gusamwa no kuvuka.Uwishwe ni ikiremwamuntu kigitangira kubaho,ni ukuvuga ikiremwa,kitagira inenge muri byose.(…)ni umuntu woroheje udafite kirengera,utagira ndetse n’akantu na gato ko kwirwanaho habe na twa tubaraga two gutabaza umwana yihemberamo akarira igihe avuka.We wese ahabwa kurengerwa no kwitabwaho n’umutwaye mu nda ye,nyamara uwakamurengeye akaba ariwe ufata iyambere mu kumukuraho.
Iyi ngingo y’uko umwana arenganywa n’abo atarwanya,nta ntege nta ntwaro,abepisikopi gatolika bo mu Rwanda bayisubiramo,ndetse na Padiri Yakobo Mariya Louis LETAKAMBA[2] akayikomozaho.Letakamba agaragaza ingaruka zo gukuramo inda Atari ku mwana wishwe gusa,ndetse no ku mubyeyi we,n’abo bafatanya icyo cyaha.
Ubufatanyacyaha muri iki cyaha buteye gutya:Habanza nyina uba yagombye kurengera umwana,akaba ariwe ufata iyambere mu kumukuraho;hagakurikiraho abamushyigikira(Se w’umwana,Umuryango,Inshuti,Abaganga n’abandi bashinzwe kwita ku buzima).Icyo cyaha cyabazwa kandi abashyiraho amategeko yemera gukuramo inda,abayobora inzego zitanga ibikoresho n’imiti ikoreshwa mu gukuramo inda,abakwirakwiza imyumvire yo kudahana ibibujijwe mu bijyanye no guhuza ibitsina n’imyumvire yo gusuzugura ababyeyi;n’abashyiraho umurongo w’ubufatanyacyaha kugera aho bihuza intego mpuzamahanga,amahuriro n’amatsinda arwanira ku buryo bwizwe neza ishyirwa mu mategeko n’ikwirakwizwa ku isi ry’umuco wo gukuramo inda.
Papa asobanura kuburyo burambuye icyaha cyo gukuramo inda yifashishije Ibyandistwe bitagatifu,Inyigisho z’uruhererekane,n’Inyigisho z’Abapapa bamubanjirije,akarangiza agira ati«Muri urwo ruhererekane rumeze gutyo rw’inyigisho za kiliziya Papa Pawulo wa VI yashoboye gutangaza ko iyo nyigisho itigeze na rimwe ihinduka kandi ko ari intayegayezwa.Niyo mpamvu nanjye,mu bubasha Kristu yahaye Petero n’abamusimbuye,mfatanyije n’abandi bepisikopi bose,bo barwanyije batagerura igikorwa cyo gukuramo inda,bo kandi,mu gusubiza neza ku nama bari bagishijwe(…) bagaragaje ubumwe mu kwemera iyi nyigisho,n’ubwo bari hirya no hino ku isi,ntangaje ko gukuramo inda byagambiriwe,ni ukuvuga igihe bishatswe nk’itegeko rigamijwe kugerwaho cyangwa bigafatwa nk’uburyo bwo kugera ku ntego runaka,igihe cyose biba ari akajagari n’umwanda mu myitwarire ikwiye kuranga muntu,bikaba rero ari ubwicanyi bwagambiriwe bugirirwa umuntu w’inzirakarengane.Iyi nyigisho ishingiye ku itegeko karemano no ku ijambo ry’Imana ryandistwe muri Bibiriya,igahererekanyirizwa mu ruhererekane rw’inyigisho za kiliziya,kandi ikigishwa n’abayobozi ba kiliziya,mu nzego zayo zibanze n’iziri ku isi yose».Anavuga kandi ko nta gihe na kimwe,nta ntego n’imwe nta n’itegeko na rimwe ku isi byazashobora na rimwe kwemera kwimakaza igikorwa ubwacyo muri cyo kitemewe,kuberako binyuranije n’itegeko ry’Imana rya rindi ryanditse mu mutima wa buri muntu,rikamenywa n’ubwenge ubwabwo,kandi rigatangazwa na kiliziya.
Inama y’Abepisikopi Gatolika bo mu Rwanda mu itanganzo ryayo[3] ryo kuwa 17 Ukuboza 2010,rigenewe abakristu Gatolika n’abantu bose b’umutima mwiza ,bamaganye bivuye inyuma icyaha cyo gukuramo inda ,ibibutsa ko gukuramo inda ari ukwica umuntu.
Faits par la Communauté des Grands Séminaristes de Byumba à Kabgayi.
[1].Papa Yohani Pawulo wa II,Inkuru nziza y’ubuzima(Evangelium vitae),Pallotti-Presse,Kigali,2008
[2] .Abbé Jacques Marie Louis LETAKAMBA, Le secret de la non violence, Pallotti-Presse, Kigali, 2000.
[3] .Itangazo ry’inama y’Abepisikopi Gatolika bo mu Rwanda, ku byerekeye kurengera ubuzima no kurwanya icyaha cyo gukuramo inda, ryo kuwa 17Ukuboza2010.


text:
Josuwa ni umwe mu bantu bavugwa cyane muri Bibiliya mu isezerano rya kera by’umwihariko iyo hagezweho aho Mose yarangirije urugendo rw’ubuzima bwe, kuko ari we wahise akomezanya n’Abisirayeli abajyana mu gihugu Imana yari yarabasezeranije.
Nk’uko tubikesha urubuga rwa gikristo The Christian Post rwifashishije igitabo cyanditswe n’umutaliyani witwa Giovanni Lanfranco, yise ‘’Moses and the Messengers from Canaan’’, aho agaruka cyane k’umugabo witwa Yosuwa n’ubutwari bwe.
Muri iki gitabo Giovanni Lanfranco avugamo ibintu byinshi byerekeye ubuzima bwa Yosuwa ndetse n’icyo bikwiye gusigira abizera.
Bimwe mu byo yibutsa abantu ni ibi bikurikira:
Yavukiye muri Egiputa ( nk’umucakara)
Ni umuhamya w’ibyago 10 byabaye muri Egiputa, yambutse inyanja itukura ku butaka Imana yumukije areba, yari ahibereye ubwo ingabo z’abanyegiputa zashiriraga mu Nyanja
Muri 12 boherejwe gutata igihugu cy’isezerano, niwe wenyine na Kalebu bazanye inkuru y’ihumure kuko abandi bose uko ari 10 bavugaga ko bidashoboka kukigeramo. Nabo bemeje ko ibibazo n’imbogamizi bavuga bihari ariko hamwe n’Imana bazakigeramo
Ari mu babashije kurenga ubutayu mu myaka 40, mu gihe abandi banya Isirayeli bagomeye Imana ikabatsindayo ( Ukurikije ibyo bahuriye nabyo mu butayu mu myaka yose bahamaze byari bigoye, ariko Yosuwa yageze mu gihugu cy’isezerano)
Yariye Manu yo mu butayu iyo Imana yabahaga buri munsi
Nawe azi ibijyanye no kuyoborwa n’inkingi y’igicu n’iy’umuriro
Niwe wabaye umusimbura wa Mose ( yatoranijwe gusimbura umuntu ukomeye cyane nka Mose)
Yari umunyentambara ( Mose yakoze icyo gukura abisirayeli muri Egiputa hanyuma Yosuwa nawe arwana no kubageza mu gihugu cy’isezerano. Yosuwa ni umugabo utarazuyazaga mu byo akora, wagombaga guhitamo icyo ugomba gukora nta mananiza cyangwa kujijinganya imbere ye bijya gutandukana na Mose)
Azi inkuru zo kuriduka kwa Yeriko ( Yosuwa niwe wari uyoboye Abisirayeli bazenguruka Yeriko ikariduka)
Ibi ni bimwe mu byo uyu mugabo wanditse igitabo agarukaho mu mateka ya Yosuwa, kimwe n’ibindi byinshi nk’uko the Christian Post yabitangaje.
Dusoza iyi nkuru reka duse n’abahuza ubuzima bwa Yosuwa n’ubwawe nk’umukristo ugana mu ijuru cyangwa se nk’umuntu runaka. Yosuwa yavukiye muri Egiputa aho twagereranya no kuvukira mu byaha cyangwa se mu bubata bwa satani. Ariko ntiyagumyeyo ahubwo yavuyeyo yerekeza mu gihugu cy’isezerano, nawe ukwiye kuva mu byaha ukerekeza mu gihugu abera basezeranijwe, umuririmbyi yaravuze ngo gakondo yacu iri mu ijuru ku Mana yacu.
Nubwo yanyuranye n’abandi mu butayu ntiyaguyemo, nubwo yafatanyije n’abandi batasi kubona imbogamizi ziri mu rugendo rwo kugera muri gakondo si cyo yahaye agaciro, ahubwo yatewe imbaraga no kugerayo kandi yishingikiriza ku Mana, ikiza muri byose yasoje urugendo ageze mu gihugu cy’isezerano kandi ibibazo abandi bahuye nabyo bikabatsinda mu butayu, abandi bikabatera ubwoba bwo guhaguruka nawe yahuye nabyo, ariko agira umwete birangira ageze mu gihugu cy’isezerano.
Ndakwifuriza kutishimira kuba muri Egiputa ( mu byaha), ukifuza kuhava kandi niba waranahavuye ukwiye gukomera ntugwe mu butayu nubwo ari yo nzira igana muri gakondo, uharanire kuzagerayo amahoro, Imana iguhe umugisha.


text:
Emma Claudine wrote a new note: ESE UMUKOBWA YIHANAGUJE ISUME YAGIYEHO AMASOHORO Y’UMUHUNGU YATWARA INDA?
Uko bimeze:
Iyi sume umuhungu amaze kuyisohoreraho
Ako kanya umukobwa ayihanaguje ku gitsina
Kugirango turebe niba yatwita, dore ibyo kuzirikana:
1. Ingano y'amasohoro mazima ni hafi ya ml 5. Ni akayiko gato k’icyayi. Iyo abaye make, munsi ya ml 2, umuhungu/umugabo ntiyatera inda. Niba aya masohoro yuzuye akayiko uyamennye ku isume, byanze bikunze amwe arayinjiramo. Umukobwa niyihanagura, hari amwisigaho (ariyo ashobora kuba yakwinjira niba yayisize ku mwenge), andi asigare ku isume.
2. Intangangabo ziri mu masohoro zigomba kuba ziri hagati ya miliyoni 40 na 200. Iyo zibaye nkeya, uyu mugabo uzigira ntiyatera inda. Niba amasohoro yabanje kumeneka ku isume, umubare w’intanga ziri bugere ku myanya myibarukiro y’umukobwa ni nke kuko izindi zasigaye ku isume, izindi akaba yazisize ahandi hatari ku mwinjiriro w'inda ibyara neza neza.
3. Urugendo intangangabo zikora zisanga intangangore mu muyoborantanga kuko ariho habera isama: Ubusanzwe rutangirira hafi y’inkondo y’umura kuko ariho ziba zasizwe n’igitsinagabo. Mu kwihanaguza isume, izi ntanga ziraba zigiye gutangirira urugendo ku mwenge w’inda ibyara, aho kururutangirira hafi y’inkondo y’umura.
UMWANZURO:
Umukobwa yihanaguje isume yagiyeho amasohoro y’umuhungu NTABWO YASAMA. Aramutse asamye kubera ibingibi, haba habayeho igitangaza cy’Uwiteka, gisa n’icyabayeho igihe Mariya yasamaga Yezu kandi atarabonanye n’umugabo.
Murakoze.
Source: Emma Claudine
ESE UMUKOBWA YIHANAGUJE ISUME YAGIYEHO AMASOHORO Y’UMUHUNGU YATWARA INDA?
Emma Claudine wrote a new note: ESE UMUKOBWA YIHANAGUJE ISUME YAGIYEHO AMASOHORO Y’UMUHUNGU YATWARA INDA?


text:
Urwenya-Ikinyoma cya Serupfipfinyurimpyisi
Ikinyoma cya Serupfipfinyurimpyisi
Igihe kimwe urugo rwa Serupfipfinyurimpyisi rwari rwatetse ibiryo biryoshye cyane. Noneho bukeye mu ighe umugore atari mu rugo, umugabo aza kwegera agakono kari karimo ibyo baraje. Ni bwo ashatse kukihindaho mu gihe abandi badahari. Ariko aza kubona biza kuba igisebo umugore cyangwa abana baje bagasanga ari kuri uwo murimo. Ni bwo abebetanye agakono no mu mu mubyuko w'amasaka kugira ngo abe ari ho arira yihishe. Akihagera asanga ni ho umugore ari, arimo gusoroma igisusa n'umushogoro. Umugore arumirwa, umugabo akorwa n'ikimwaro ariko agerageza kuhikura ati "kubera nshaka kwihuta nasanze nintegereza ko urangiza ngo uze mu rugo ungaburire ndi bwice gahunda mfitanye na ba Binama. Nanze rero kukurindira, ni yo mpamvu nari nzanye inkono ngo umpeho ibyanjye mfungure vuba ngende."
Shyiraho Igitekerezo!
Subscribe to: Post Comments (Atom)


text:
sam.
16
avril
2011
ISOMO RYA MBERE
Umuhanuzi Izayi (Iz 49, 1-6)
1Birwa nimunyumve; bihugu bya kure muntege amatwi! Uhoraho yampamagaye ntaravuka; nkiri mu nda ya mama, izina ryanjye yararivugaga. 2Umunwa wanjye yawugize nk’inkota ityaye, ankinga mu gacucu k’ikiganza cye, angira nk’umwambi utyaye ampisha mu mutana we. 3Yarambwiye ati «Uri umugaragu wanjye, (Israheli), ni wowe nzagaragarizamo ikuzo ryanjye. » 4Ariko jye naribwiraga nti «Naruhiye ubusa, mvunwa n’ibidafite akamaro.» Nyamara Uhoraho ni we uzandenganura, igihembo nagiteguriwe iruhande rw’Imana yanjye. 5None ngaha Uhoraho yabyivugiye, we wandemeye kumubera umugaragu kuva nkiri mu nda ya mama, kugira ngo mugarurire Yakobo, mukorakoranyirize Israheli; guhera ubu rero mfite ubutoni kuri Uhoraho, ububasha bwanjye bukaba ari Imana yanjye. 6Yaranbwiye ati «Gusubiranya imiryango ya Yakobo no kugarura abarokotse ba Israheli, ibyo ntibihagije ku mugaragu wanjye; ahubwo nakugeneye kuba urumuri rw’amahanga, kugira ngo umukiro wanjye usakare kugera mu mpera z’isi.»
ZABURI (Zab 71 (70), 1-2,3, 5a.6, 15.17)
Inyik/ Nzamamaza umutsindo wawe n’agakiza kawe,
ubuziraherezo!
Uhoraho, ni wowe buhungiro bwanjye,
sinzateterezwa bibaho.
Mu butabera bwawe unkiranure, undengere,
untege amatwi maze undokore.
Umbere urutare negamira,
nshobora guhungiramo buri gihe;
wiyemeje kunkiza,
wowe rutare rwanjye rw’intamenwa.
Ni wowe mizero yanjye Nyagasani,
narakwisunze kuva nkivuka,
unyitorera nkiva mu nda ya mama,
ni cyo gituma nzahora ngusingiza.
Nzatangaza ukuntu uri indahemuka,
iminsi yose namamaze agakiza kawe,
kuko ibyiza byawe bitagira ingano.
Mana, wanyiyigishirije kuva mu buto bwanjye,
na n’ubu ndacyarata ibyiza byawe.
IBANGONDIRIMBO RIBANZIRIZA IVANJILI
Uragasingizwa Nyagasani,
wowe Mwami uganje mu ikuzo iteka ryose!
Habwa ikuzo Kristu, Umwami wacu,
wowe wumviye Imana So wemera kubambwa ku musaraba,
boshye umwana w’intama bajyanye mu ibagiro.
Uragasingizwa Nyagasani,
wowe Mwami uganje mu ikuzo iteka ryose!
IVANJILI
+ Yohani (Yh 13, 21-33.36-38)
Yezu agiye kuva kuri iyi si ngo asange Se, igihe yari ku meza hamwe n’abigishwa be, 21ashenguka umutima maze avuga yemeza ati «Ndababwira ukuri koko: umwe muri mwe agiye kungambanira.» 22Abigishwa be batangira kurebana, bibaza uwo ashaka kuvuga. 23Nuko umwe mu bigishwa, uwo Yezu yakundaga, akaba yegamiye Yezu ku gituza. 24Simoni Petero amwicira ijisho, aramubwira ati «Mubaze uwo avuga uwo ari we.» 25Wa mwigishwa uko yakegamye mu gituza cya Yezu, aramubwira ati «Nyagasani, uwo uvuze ni nde?» 26Yezu aramusubiza ati «Ni uwo ngiye gukoreza umugati nkawumuha.» Nuko akoza ikimanyu cy’umugati, agihereza Yuda mwene Simoni Isikariyoti. 27Yuda ngo amare kwakira uwo mugati, Sekibi amwinjiramo. Nuko Yezu aramubwira ati «Ibyo ugiye gukora bigire vuba.» 28Ariko mu bari aho ku meza, ntihagira umenya ikimuteye kuvuga ibyo. 29Kubera ko Yuda yari asanzwe ari umubitsi, bamwe bakeka ko Yezu yashatse kumubwira ngo ajye kugura iby’umunsi mukuru, cyangwa se ngo agire icyo aha abakene. 30Amaze kumira icyo kimanyu cy’umugati aherako asohoka. Hari nijoro.
31Yuda amaze kugenda, Yezu aravuga ati «Ubu rero Umwana w’umuntu ahawe ikuzo, n’Imana iherewe ikuzo muri we. 32Ubwo rero Imana iherewe ikuzo muri we, n’Imana izamuha ikuzo muri yo, kandi dore iri hafi yo kumukuza. 33Twana twanjye, ndacyari kumwe namwe igihe kigufi; muzanshaka, maze nk’uko nabibwiye Abayahudi nti ‘Aho ngiye ntimushobora kuhajya’, namwe ubu ni byo mbabwiye.» 36Simoni Petero aramubwira ati «Nyagasani, ugiye kujya he?» Yezu aramusubiza ati «Aho ngiye kujya ubu ngubu ntushobora kuhankurikira; ariko amaherezo uzahankurikira.» 37Petero aramubwira ati «Mwigisha, ubu se nabuzwa n’iki kugukurikira? No kugupfira nagupfira!» 38Yezu aramusubiza ati «Uzampfira? Ndakubwira ukuri koko: isake ntiza kubika, utaranyihakana gatatu.»


text:
Amerika: Barack Obama yatangaje ko kujya mu rusengero byatumye yakira Yesu Kristo, anatangaza ko ubwisanzure bw’amadini ari ishingiro ry’agaciro ka muntu
Mu masengesho yo gusengera igihugu yabaye kuri uyu wa Kane, President Barack Obama yavuze ko ubwisanzure bw’amadini ari inkingi nyamukuru ya Leta Zunze Ubumwe z’Amerika muri politiki mpuzamahanga. President Barack yongeyeho ko kwishyira ukizana kw’amadini ari ishingiro ry’agaciro ka muntu.
Yagize ati "Uyu munsi turagendera ku mahame tuzi ko ari ay’ukuri. Turi yuko buri wese muri twe yaremwe mu buryo butangaje, mu ishusho y’Imana. ku bw’ibyo twemera ko umuntu wese avukana agaciro – agaciro umuntu uwo ari we wese ku isi atabasha kumwambura.
Izingiro ry’ako gaciro ni ukwishyira ukizana kw’amadini – uburenganzira bwa buri wese bw’imyizerere yihitiyemo, ashobora guhindura igihe abishakiye, cyyangwa kutagira icyo yizera na kimwe, kandi akabikora nta karengane cyangwa ubwoba.”
Leta Zunze Ubumwe z’Amerika ni zo ziyoboye urutonde rw’ibihugu byo ku isi bitanga ukwishyira ukizana kw’amadini, ari n’imwe mu ntego za politiki mpuzamahanga za Leta Zunze Ubumwe z’Amerika nk’uko bitangazwa na Obama.
Obama yasobanuye ko imwe mu mpamvu zo guteza imbere ukwishyira ukizana kw’amadini ku rwego mpuzamahanga ari inyungu ibihugu bibona muri iyo politiki, iyo birinze ubwisanzure bw’amadini y’abaturage babyo. Ibi kandi ngo bifasha umutekano w’imbere muri Amerika.
Yongeyeho ko ibihugu bitarinda ukwishyira ukizana kw’amadini bitazigera bitera imbere. “Nta gihugu kibasha gutera imbere by’ukuri, keretse kirinze uburenganzira bw’abaturage bacyo harimo n’abanyamadini.”
Obama yatangiye ijambo rye avuga ku rugendo yatangiye rwo kwizera Kristo. Ubu yatangiye gusengera mu nsengero zo mu mijyi ya Chicago. Mbere ngo yatangiye kujya mu nsengero mu rwego rwo guhamagarira amadini kurwanya ubukene, ariko nyuma aza kugenda yakira imyizerere ya Gikristo.
"Sinshima ko nitandukanije gusa, ahubwo itorero ryagiye rinangaburira. Ariko byangejeje no ku bindi byose. Byatumye mpura na Yesu Kristo, mwakira nk’Umwami wanjye n’Umukiza.”
Inkuru ya NAPP NAZWORTH,
The Christian Post


text:
“ Ariko mwebwe ntimuri aba kamere, ahubwo muri ab’Umwuka niba Umwuka w’Imana aba muri mwe. Ariko umuntu wese utagira Umwuka wa Kristo ntaba ari uwe” - Abaroma 8:9 Umuntu umaze kwakira Yesu nk’umwami n’umukiza, ahindurirwa imibereho, ntabe agitwarwa na kamere. Umwuka wera yinjira mu buzima bwe akabuyobora “umuntu wese agahabwa ikimwerekanaho Umwuka kugira ngo bose bafashwe” - 1Abakorinto 12: 7
Niba ujya wibaza niba koko Yesu Kristo na Mwuka Wera batuye muri wowe, ukaba ufite gushidikanya hari ikizabikubwira:
1.Kwera imbuto z’Umwuka Wera zirimo : urukundo n’ibyishimo n’amahoro, no kwihangana no kugira neza, n’ingeso nziza no gukiranuka, no kugwa neza no kwirinda. Abagalatiya 5:22
2.Kurwanirirwa n’Umwuka mu bibazo byose uhura na byo “Uko ni ko n’Umwuka adufasha mu ntege nke zacu kuko tutazi uko dukwiriye gusenga, ariko Umwuka ubwe ni we udusabira aniha iminiho itavugwa,.kandi Irondora imitima izi ibyo Umwuka atekereza, kuko Umwuka asabira abera nk’uko Imana ishaka” Abaroma 8:26-27
3.Kwiyumvamo imbaraga zo gukorera Imana no kumwira ubushake bwa yo “Icyakora muzahabwa imbaraga Umwuka Wera nabamanukira, kandi muzaba abagabo bo kumpamya i Yerusalemu n’i Yudaya yose n’i Samariya, no kugeza ku mpera y’isi”- Ibyakozwe n’Intumwa 1:8
4.Kuba umwe mu bagira uruhare mu mugambi w’Imana wo kubaka itorero rya yo “kugira ngo abera batunganirizwe rwose gukora umurimo wo kugabura iby’Imana no gukomeza umubiri wa Kristo, kugeza ubwo twese tuzasohora kugira ubumwe bwo kwizera no kumenya Umwana w’Imana, kandi kugeza ubwo tuzasohora kuba abantu bashyitse bageze ku rugero rushyitse rw’igihagararo cya Kristo” Abefeso 4:12-13.
Bibiliya kandi igaragaza ko abayoborwa n’umwuka w’Imana bose ari bo bana b’Imana (Abaroma 8:14). Niba uru umukristo, ufitanye isano rishya n’Imana kuko uri umwana wayo nay o ikaba Data. Ibi ni byo bituma abamenye Imana batakigendera mu bwoba nk’imbata z’ibyaha, ahubwo bahora bafite umudendezo w’abana b’Imana , bafite umurage ku bwami bwo mu ijuru. “Kandi ubwo turi abana bayo turi n’abaragwa, ndetse turi abaragwa b’Imana, turi abaraganwa na Kristo niba tubabarana na we ngo duhanwe ubwiza na we” Abaroma 8:17


text:
Ni bimwe mu bibazo bitandukanye baturage bagaragarije umuyobozi w’Intara y’Iburasirazuba, Kazayire Judith ubwo yabasuraga ashaka kumva ibibazo bafite, tariki 28 Ukuboza 2016.
Nyirabashumba Sarah wo mu kagari ka Nyagakomb, yavuze ko ikibabangamiye cyane ari icy’amazi atarabageraho bigatuma bavoma amazi y’ibishanga cyangwa se ay’ikiyaga cya Muhazi bikaba byabaviramo uburwayi.
Yagize ati “Amazi atubereye ikibazo cyane, mbere twajyaga twiyambaza ayo mu kiyaga cya Muhazi, ariko kubera ko abana bajyaga kuvomayo bakarohama, ubuyobozi bwarabibuzanyije, ubu tuvoma amazi y’ibirohwa mu bishana kandi aba ari mabi cyane.”
Mu bindi aba baturage bagaragaje bikibabangamiye ni ukutagira umuriro w’amashanyarazi bigatuma hari imwe mu mirimo yabo idindira kandi yakabateje imbere, hakiyongeraho n’ikibazo cy’umutekano aho amarondo abahagarika akabararana kandi baba bazwi mu murenge.
Guverineri Kazayire yabijeje ko bigomba gucyemuka, asaba abayobozi b’inzego z’ibanze kubigiramo uruhare anabibutsa ko bagomba kurengera inyungu z’umuturage aho biri ngombwa hose.
Ati “Ikibazo cy’amazi muri uyu murenge twizeye ko kigiye gucyemuka, kuko hatangiye gukwirakwizwa imiyoboro y’amazi hirya no hino mu midugudu hamwe n’amavomero.
Ndasaba abayobozi guha agaciro umuturage kuko ari ku isonga rya buri gikorwa cyose, inyungu ze zikwiye kwimirizwa imbere.”
Muri gahunda y’imiyoboborere myiza, mu Karere ka Gatsibo kimwe no mu tundi turere twose tw’Igihugu buri wa gatatu w’icyumweru haba hateganyijwe inteko rusange z’abaturage uhereye mu midugudu n’utugari, abaturage bagatanga ibibazo byabo bigashakirwa umuti.
Ibitekerezo ( 1 )
Uyu mwaka ndabona ari bibaho kubaturajye kuki hari kuzamo ibibazo nta byiza mbona urimo ngoho amazi umuriro kuzamura ibiciro by ibiribwa ibiciro bya esanse na mazutu ubwo hajyiye gukurikiraho izamuka ryingendo kucyi ntabishya hagire igikorwa abaturajye bajye mumatora bishimye


text:
sam.
16
oct.
2010
Amasomo yo kuri iki cyumweru aradukangurira kurushaho kwita ku isengesho.
Mu isomo rya mbere, umuryango wa Israheli uri mu rugendo, none uhuye n’abarwanyi ba Amalek babateye. Musa urambura amaboko maze umuryango we ugatsinda, yayamanura ukaganzwa, ni ikimenyetso cy’akamaro k’isengesho no gutakamba ngo Imana igoboke abayo. Musa aha ahagarariye umuryango w’Imana uri mu isengesho, umuryango w’Imana utakamba ngo utarengerwa n’ibibazo biwugarije kuko inkunga nta handi ibarizwa uretse ku Mana nk’uko Zab 127 ibivuga: “Niba Uhoraho atubatse inzu, abubatsi baragokera ubusa. Niba Uhoraho atari we urinze umujyi, abazamu bararuhira ubusa”.
Mu Isomo rya kabiri Pawulo arakangurira Timote kugumya kwibanda ku byo yigishijwe kandi yakiriye adashidikanya. Kuko azi neza uwo abikomoraho. Uwo nta wundi ni Yezu waje ngo byose byigiremo impagarike n’ubugingo. Pawulo akomeza amubwira ko nagenza atyo, nibwo azagera ku isoko y’ubuhanga buzamuganisha ku mukiro, abikesheje kwemera Kristu Yezu.
Mu Ivanjili, Yezu aratubwira umugore wugarijwe, umugore wifuza ko bamucira urubanza maze akarengane arimo kakavaho. Uyu mugore kubera akababaro n’agahinda, nta tinya uyu muntu wari ukomeye kandi wari utuye mu mitamenwa, ahubwo ararushaho kumwumvisha ko ibyo akora atari byo. Niyo mpamvu atumye uyu muntu ukomeye yigarukamo maze akagira ati: “N’ubwo ndantinya Imana bwose kandi singire uwo nubaha, 5uriya mupfakazi wandembeje ngiye kumucira urubanza rwe rurangire, areke guhora aza kumena umutwe.”
Ibi biratwigisha ibintu 2:
- Gushishikarira gushaka ukuri cyane cyane iyo ubonye ko ari uburyo bwo kurwanya akarengane kaba akadukorewe cyangwa se kaba gakorewe bagenzi bacu. Uyu mupfakazi arifuza ko icyiza kiganzi ikibi, arifuza ko ineza ariyo ijya ahagaraga. Yezu agendeye kuri uku kudacika intege k’uyu mugore rero, arashaka kudushishikariza gusenga tudahwema, kandi tukamenya ko Imana idutega amatwi kandi ko idusubiza. Guhozaho mu isengesho ni ikintu gikomeye mu buzima bwacu bwa buri munsi, ni ifunguro rya roho.
-Kujya dusubiza agatima impembero, tukareba niba ntabo duhemukira, tukareba niba ntabo turenganya.
Uyu muntu ukomeye kuba yarisubiyemo, akibaza byinshi, ni ikimenyo gikomeye cyo gushaka gukora ikiri icyiza. Ibi bikagendana kandi no kumenya gutega amatwi uje adusanga, uje atuganyira, uje adutakambira. Niho Yezu ahera agira ati: «Nimwumve ibyo uwo mucamanza mubi avuga.Imana se ni Yo yarangarana intore zayo, ntizirengere kandi ziyitakambira amanywa n’ijoro?Ndabibabwiye: izabarenganura vuba.


text:
lun.
03
oct.
2011
Isomo rya Mbere
Igitabo cy’Umuhanuzi Yonasi (Yon 1, 1-16 ; 2, 1.11)
1,1Ijambo ry’Uhoraho ribwirwa Yonasi mwene Amitayi riti ! 2« Haguruka ujye i Ninivi, umugi mugari, maze uyimenyeshe ko ubukozi bw’ibibi bwabo bwangezeho ! » 3Yonasi ashyira nzira, ariko agenda ahungira i Tarishishi kure y’Uhoraho. Amanuka ajya i Yope ahasanga ubwato bwerekeje i Tarishishi, yishyura urugendo, arabwurira ngo ajyane na bo i Tarishishi kure y’Uhoraho. 4Nuko Uhoraho ateza inkubi y’umuyaga mu nyanja, maze inyanja igira umuhengeri ukabije, ku buryo ubwato bwari bugiye gusandara. 5Abasare bashya ubwoba, buri wese atakambira imana ye. Ni bwo bajugunye imitwaro yose mu nyanja ngo borohereze ubwato. Ubwo Yonasi we yari yibereye mu bwato hasi, aryamye yisinziriye.
6Umukuru w’abasare aramwegera maze aramubwira ati «Ni kuki wisinziriye ? Baduka utakambire Imana yawe, ahari yo iratwibuka maze twoye kurimbuka.» 7Nuko barabwiana bati «Nimuze dukoreshe ubufindo, maze tumenye uwadukururiye iki cyago.» Bakora ubufindo maze bufata Yonasi. 8Baramubwira bati «Ngaho tubwire ikikugenza ! Uratururuka he? Iwanyu ni he? Mbese mu bwoko uri umuki?» 9Arabasubiza ati «Ndi Umuhebureyi nkaba nemera Uhoraho, lmana y’ijuru, yo yaremye inyanja n’ubutaka. » 10Ba bantu bagira ubwoba bwinshi, maze baramubaza bati « Wacumuye iki rero ?» Bari bazi ko ahunze Uhoraho kuko ubwe yari yabibatekerereje. 11Baramubwira bati «Tukugenze dute kugira ngo inyanja itworohere ?» Kuko inyanja yagendaga irushaho kwicunda. 12Arabasubiza ati « Nimunterure munjugunye mu nyanja irahita iborohera, kuko ndabizi, ni jye watumye umuhengeri ukaze ubabuza uburyo. » 13Ba bantu baragashya bagira ngo bashyikire inkombe biba iby’ubusa : inyanja yarushagaho kwicunda ibarwanya. 14Ni ko kwambaza Uhoraho bavuga bati « Uhoraho, tubabarire twoye gushira tuzira kurwana ku buzima bw’uyu muntu utagize icyo adutwara, kandi amaraso ye ntadusame kuko ari wowe, Uhoraho, wabyishakiye.»
15Nuko bajuguta Yonasi bamujugunya mu nyanja, na yo ihita icubya ubukana. 16Ba bantu bagirira Uhoraho igitinyiro cyinshi. Bamutura igitambo kandi bamugirira amasezerano. 2,1Uhoraho ategeka ifi nini kumira Yonasi, Yonasi amara mu nda y’ifi iminsi itatu n’amajoro atatu. 11Uhoraho ategeka ifi, iruka Yonasi ku nkombe.
INDIRIMBO (Yonasi 2, 3, 4, 5, 8)
Inyik/ Uhoraho, Mana yanjye,
ni wowe wazahuye mu rwobo ubuzima bwanjye.
Ubwo nari mu kaga natakiye Uhoraho maze aransubiza.
Ubwo nari ikuzimu narahamagaye wumva ijwi ryanjye.
Wari waranjugunye mu ndiba y’inyanja, rwagati muri zo,
maze ngotwa n’umwuzure.
Imivumba yawe yose n’ingashya byawe binyirohaho.
Nanjye nkavuga nti « Nciwe mu maso yawe ;
nzongera kureba nte Ingoro yawe ntagatifu ? »
Igihe nari nihebye, nta mutima nkigira,
ni bwo nibutse Uhoraho,
maze isengesho ryanjye rikugeraho
mu Ngoro yawe ntagatifu.
IBANGONDIRIMBO RIBANZIRIZA IVANJILI (1 Yh 4, 21)
Alleluya Alleluya.
Nyagasani yaduhaye itegeko rishya :
ukunda Imana, akunde na mugenzi we.
Alleluya.
+ Luka (Lk 10, 25-37)
Muri icyo gihe, 25umwigishamategeko arahaguruka, abaza Yezu amwinja ati «Mwigisha, ngomba gukora iki kugira ngo ndonke ubugingo bw’iteka ?» 26Yezu aramubwira ati «Mu Mategeko handitsemo iki ? Usomamo iki ?» 27Undi aramusubiza ati « Uzakunde Nyagasani Imana yawe n’umutima wawe wose, n’amagara yawe yose, n’imbaraga zawe zose, n’ubwenge bwawe bwose, kandi uzakunde mugenzi wawe nk’uko wikunda.» 28Yezu aramubwira ati « Ushubije neza; ubigenze utyo uzagira ubugingo.»
29Nyamara we kugira ngo yikure mu isoni, abwira Yezu ati «Ariko se mugenzi wanjye ni nde ?» 30Yezu araterura ati «Umuntu yamanutse i Yeruzalemu ajya i Yeriko, maze agwa mu gico cy’abajura baramwambura, baramuhondagura maze bamusiga ari intere. 31Umuherezabitambo aza kumanuka muri iyo nzira, aramubona arihitira, 32Haza n’umulevi, na we aramubona arihitira. 33Nuko Umunyasamariya wari mu rugendo amugeze iruhande, aramubona amugirira impuhwe. 34Aramwegera apfuka ibikomere bye, amaze kubyomoza amavuta na divayi. Hanyuma amwuriza indogobe ye, amujyana ku icumbi amwitaho. 35Bukeye afata amadenari abiri ayaha nyir’icumbi, aramubwira ati “Umwiteho, maze ibindi uzamutangaho nzabikwishyura ngarutse.” 36Muri abo uko ari batatu, uwo ukeka ko ari mugenzi w’uwaguye mu gico cy’abajura ni uwuhe ? » 37Umwigishamategeko arasubiza ati « Ni uwamugiriye impuhwe. » Yezu aramubwira ati « Genda nawe ugenze utyo. »